url: =ZAWL-AI HOIH PEN. Agelh - Tha Suante - Laibu Saal\nHome > Thuluui/Articles > ZAWL-AI HOIH PEN. Agelh - Tha Suante\nZAWL-AI HOIH PEN. Agelh - Tha Suante\nZAWL-AI HOIH PEN\nAgelh - Tha Suante\nMihing ngeina a piang ihih nak leh lwmngaih pen a ngeina hi. Zum ngaihsut ding hi lo hi. I khankhit ciangin zi/pasal ding zongin kiten kineih ding mah ahi hi. A masa in zi/pasal ding kibulphuh pah loin, kivang ngaihin,mithek kipia in, kingaihna kipan hi. Tua bang hun khit ciangin zi/pasal ding tak2 ngaihsutna leh hoih isak telna hun hong hipan hi.\nKingaihna pen nuam kisa bek tham loin,lungsim pumpi heizo mah2 hi. Mi khempeuhin nuam a sak mah2 thu hi. Khangluite in, "Ngaih toh khensang kaphung toh khen nnuam zwng e, Tuakkhial kawisang ngaihvang tulpih nuam zwng e.\nNgaih toh khenhen nong cih leh ka tunnu aw, Ningthol suan aw lengvan kaipih nuam zwng e"na ci ngut2 hi. Kingaihna in bang zahin lungsim zo hiam cih kitel mah2 hi. Hih zah a lungsim zo ahih manin, mi pwl khatte in nasep silbwl, a nuntakna nangwn suploh bailoh thei hi. Tua pen ginat lohna hi leu2 hi.\nLawmngaih manin isep ibwl, lelh loh mawk leng teng thei giak thei leng zong i nuntak kivak na haksa leh nuam tuan lo ding hi. I ngaihte toh kingaih thuk tuak tazen a, ki-et giau lel pen aman zah kiseh thei lo zahin manpha sa in,i lung akim mah2 zen hi. Tua zak taka nuamsa ihih bangin i ngaihte ong ngaih theih nang a thupi mi khempeuh deih lian pen suak hi. Lawm ngaih vai ah i ngaih sutna leh deihnate mit toh muh theih hileh zumhuai liang ding hi. Hizah i ngaihsut i buaipih iki-it kingaih theih nang a thubul twm lamlahna kikum ni.\nPasalte zat ding zwl-ai te ;-\n1. Na ngaihnu utna leh deihna a lungsim paizia thei phwt inla,nang deihna toh makaih swm kei in.\nA ma utna leh deihnate atangtun theih nangin, semin bwlin. A kilang lua a na zuih luat leu2 leh hong neu muh leu2 ding hi. Na hauhna,napil na siamnate suang kha kei in. Amah leh amah a kiphat nuam tangval peh nungak pilten ngai nuam loin, kinamkhiat a aphat theite it nuam uhi. Ama deihna zuihna ah pilvangin,numei gina lo ahih leh hong zong sang ding a, innkuan nuam tuan lo ding hi.\n2. Hong ngai pian cih na theih ciangin,lungdam lua in,asun azan ci loin,zui2in, kual pih2 kha kei in.\nHong ngaih cimman lo ta dingin koih zw in. Tua hileh hong itna hong ngaihna khang sem2in,hong iplah tek2 ding hi. Kimuh kik ciang hih cin khacin genin honing cin a lungsim gel2in,kilai sak2 ding hi. Na kinuh takpi ciang un,a gel nate a deih bang hong gen thei lo liang ding hi. Na ciah khit ciangin ka tuacih loh,ka khacih loh cin na ciah khit ciangin kinuai lum dek2 ding hi. Tuiduh dangtak pha theilo bang koih lecin hong ngai tek2in ngah nop zw ding hi.\n3. Na muanhuai na kilangsakin.\nMuanhuai ing ci a kiphat ding hilo hi. Numei gina tak2 ngaikha na hih leh a deihna zuihna toh kingah lo ding hi. Pasal gina,muan huai takpi ding hiam cin hong tel et pha2 lai ding hi. Na hihna ahilo akhengval in khemna zang kha kei in. Innah bang mah hilo,nei lopi,nungak kiang kihausak kha kei in.\nNa muanhuaina icih ciangin, inn kuan sung kizahtak,kithumanna, kiho kibwlzia a nop tuakziate,inn ma loma zohnate icih na hi.\n4. Maizumsak,hehsak,dahsah ngei kei in.\nNumei khempeuh pasalte sangin, thu khatpeuh ah zumbaih, dahbaih,hehbaih,lungdam baih zw ahih lam thei in. "Ki-itna uang lua dai bai,"(Hot love soon cool)Ei pau nak ah,"Mui zang lua kipei sat,"na ci hi. Dahna lungkhamna,haksatna khatpeuh atuah,a thuak ciangin,a thuak haksatna pan huhin,a suah takna ding lampi zwnsak inla, va honkhia in. It selua kisan midang toh demkha kei in,zuak noppi hi kha thei hi. Midang khatpeuh toh a om khop ciang muang lah pah2 kei inla,kobwlin,selpho kei in. Mai- zum leh heh thuahin kingaihna sia sak thei hi. Lungsim laigil itnakipia na hih uhleh lungmuangin khah zan lel in. Numei gina ahih leh hong ngai ve2 in,navang na tang ding hi.\nNungak lungsim ki- cing,mi gina takpi ahih leh muan-tak takpi ding hiam? Nu leh pa nusia in belh tak ding hiam?ci-in hong enkhia2 ding hi. A ngai bek hi kei inla,itna,hehpihna leh khual na ama tung nei in. Iplahna toh khoih ngei kei in. Naupang khatin muan ding dang aneih loh ciang hong belh bangin,hing muan theih ding in na hinkhua zang in. Numei zumbaih zwdeuh ahih man in ciamnuih uanglua zang kei in. A khelhna,hoih lohma a om khak leh zong milak ah genkhia pah kei in. Phwksak tuak a on leh amah bek toh gen khwm un. Midang gamtat hoih lo nasakte genpih lecin amah na kiphwk lel ding hi. Hehpih na hihna kilangsak den in.\n6. Pahtwi inla phatin.\nA melhoihna a kamsiamna,nasep akizenna,a thukhualtheihna,a silh leh tente toh a kilwmna,a ngaih ban na a kipan a hoihna om khatpeuh ama tunga om takpite phwksakin phat in. Phat theih nang a om keileh zong kosia in,gensia ngei kei in. A pil a hai,aneu alian mikim in adeih phatna aw,pahtwi na aw akiza nuam ciat ahi hi. "Kamkhial Sial liau,Kamsiam siallei sang,"Kam siam ngaidah,lamphei twn dah omlo"cih in hong kitelsak mah2 hi. Leitung mipil ten zong a thupit sak leh zak nop thu ahi hi. Tong dam ngiingei no in gual va holeng Lwm aw hong cilo ding ten zong lwm aw hong ci ee,............Ngaih aw hong cilo ding ten zong ngaih aw hong ci ee. Hong kiphatna leh pah twi na kamte khum kisa in, hong kigensiat nate kha kisa mah2in,ki heh mah2 hi. Nungakte phatin ,pahtwi lecin na pauteng a bil ah kamkhum suak pah lel ding hi. Pil hongsa in, hong pakta in, nagen khempeuh zaknop sa lel ding hi. Kamkhum kamnem en sum toh kilei hihet lo napi'n manpha mah2 hi.\n7. Ngaklah kei in.\nNa khatpeuh ngak zoh kisan hi. Ngailua kisa neh tut2 zum na neilo in hih tut2 kha kei in." Dam2 ki-it ni in,swtpi kingai ni,"kicih ding hi. Pumpi deih na mah2 zong kidek ding hi. Khangno lai pumpi kep zohna pen aman zah kigen thei lo hi. Hot love soon cool ci uhi.\nNungakte zat ding zawl-aite\n1. Pasal lungsin paizia thei photin:\nPasal khempeuh bang mah ahih loh hangin, kipasal sak tei2 hi. Tua bang lungsim a neite zohnop zaw ahi cih thei in. Tongdam nem no leh maimit heksiam no khat pia lecin vul pah ningniang lel ding hi. Na kammal leh mithek zilzial amit kha leh bilkha ah tham denin, a hong mangngilh nwn kai ding hi. Khat vei2 lupna tungah hong sim zanhah pih2 ding hi.\n2. Kihtak bwl loin ngek bwlin:\nGamkhat a uk kumpipa ahi zongin abu amang ahi zongin, na deih peuh leh ki-it kingaih na ah,kihta kei in."Numei in zohlah nei lo,"cih na zatsian peuh leh a maan takpi hi. Mangten zong,"The women tongue three inches long kill the man six feet high,"na ci hi. Kihta lo ding icih hang,numei topi a uang kua in om kha kei in. Na naute itna toh na kep bangin,ngek bwl, it bwl lel ding hi. Pasal gina,thu khual thei ahih leh hong mwknwh thethu thei numei khoval sai2te zang hong deih zaw ding hi.\n3. Kiniamkhiatin :\nKiniamkhiatna pen neu na ci'n ngaihsun kha kei in. Kizepna nikten puansilh, powder akipan a tuam2te toh pasal na zon sangin, pasal gina, muanhuai hong tuaksak zaw hing hi. Tua in khantwn nopsakna,na thupha ngah hipah lel hi.\n4. Maitai nuihmai denin:\nMaitai nuihmai na in kingaihna piangsak bek hi loin,a twntung nopsakna hing tun pih hi. Mel hoih hehmai sangin,mel hoih kholloh hang nuihmai hiuhiau et nuam zaw hi. Lungkhamna leh dahna do na zatui hoih pen hi. Maitai nuihmai dung mangngilh ngei kei in.\n5. A kilwm akituak ding thei in:\nNa khempeuh ah alua hoih lo hi. A kilwmciang,a hun bek na om hi. Maingal lua in gen ding gen loh ding khual loin,pheng pau lua2 het kei in. Thu ngaihsun thei khat ahih leh lung kia pah ding hi. Mai et kisa zuau peuh,mi gensiat peuh zang kha kei in. A khengval gamtatna leh a uang lua in hong valsak ding a,a kilwm ciang nuntak gamtatna in mi lungsim zo zaw ahih lam thei in.\n6. Numei na hihna kithei in:\nNumei leh pasal kibat loh na thei cian in. Numei in pasal huh ding leh lungnuam sak ding ahi hi. Numei topi pasal lungsim nei in,lungkhauh, kiniamkhiat nuam lo cihte numei pianzia ding hilo ahih manin,pasalte kizuangsak zo lo ding hi. Tangvalin hong khiat lah nangin,a deihna zui in huh masa in. A kiang na om ciang a lungkim nang,lungdam nang sep ding hi. Hih lampi na zuih theih nak leh pasal hoih,a gina ta2in hong zuan twm lel ding hi. Pasal pilte khiatlah leh ngaih theih numei pen melhoihna, hauhna leh kizepna nate hi masa lo hi cih thei in.( The win of my love is not their beauty,but her kindness. No wise person will marry for beauty mainly) Pasal pilte in mel bek toh it leh ngaih zong lo ding hi. It leh ngaih na pen melhoihna hang hilo hi.\nHih a tunga thute akicing hi loin,lamlah na bek hi. Mihing i mel a tuam bangin i deihna leh lung- sim kibang loin, a mi zil a nuntak gamtat theih ding kisaam hi.\n20th April by Siamsinna Leh Vakiangbu\nDraft - Zomi eLibrary Kammal Hoih Thuluui/Articles\ntwang swante October 16, 2016 at 10:04 AM\nhoih mahmah ey a hih hang spelling khial om zelzel...keep it up...God bless zomi\nItem Reviewed: ZAWL-AI HOIH PEN. Agelh - Tha Suante Description: Rating: 5 Reviewed By: Cinpu Zomi


timestamp: atn

url: =Zomi Khangthakte' Kimakaihzia Ding\nZomite lawhsapna tawh kisai Zomi makai pipa Dr Simon Pau Khan En in thu thum hong pulak khia ngei-a tuate lakah makaihna tawh kisai lawhsapna (leadership crisis) zong khatin hong helhi. Hih makaihzia lawhsapna gu Zomite in kithuaklah diak kasa a, kipuahzo le hang adang lawhsapnate hun la in kinungpuah toto thei leh kilawm kasa hi. Makaih pilna tawh kisai ih zakkhak, simkhak thugil tampi mah omkhin zihziah a, adiakin ei Zomite in makai ih teel ciangin le makaihna ah panmun ih gualhteh lungngaihhuai kasak thu (2) te kong sung ding hi.\nZogam pen Myanmar gamhuam sungah ki-om ahihna tungtawn in, Kawlte ngaihsutna le lungsimpuakzia in Zomite hong huzap zo khop peuh mah hi. Kawlte tawh ih ngaihsut zia kibang tampite lak-ah makaihna tawh kisai ih sanzia khatin salpha biakna (hero worship) ngeina khat kinei hi. Ih makai pawlkhat te amau dinmun tawh kituak in ih pahtawi siam nai kei hi. Ahi zongin huam et lehang Zomite pen ih phunphun, ih hanhan sam hang makaite thu pen kimang tangtang zaw kasa hi. Makaite ih koko sam hang makai ih panpih nop a omteh lah ih makai deih nu/pa pen vantung pan hong kia phau zahphial in ih phat hanhana,akhial thei ngiatlo ding dan in kipum panpih thei hi.\nMailam khangthak Zomi te sungah makai tel-in tha ih piakteh, a mi en masa nawnlo-in a thu et masak huai kasa ta hi. Makai pum biak masa lo-in hih nu/pa in bang idea nei, banggel, bang lampi tawh hong makaih sawm a, hong koicih kalsuan pih thei diam cih te et masak huai kasa hi. Tanau khat hih man, beh khat phung khat hih man leh ih party deih khatpeuh pan ahih man mihon in pum thapiak khale hang a tawpna ah mimal gu (personality cult) thuak lah in ki lampial thei mahmah kha dinghi. Mimal khat thuneih na ahi galkap ki-ukna pan democracy ngeina tawh ki makaih thak na-ah tangpi vai mungpite (institution) ahi thukhun (law), kipawlna kilamzia(organizational structure), policy cihte khauhpai zo pah nailo ahih manin ih makai hong mapi zia hong thupi pha mahmah a, ih makaite’ dinpih, kep, neih idea te in thu hong gen mahmah hi. Tua ahihmanin Zomi te in mailam minam vai kalsuan na ah a mi en masa lo-in a thu (idea) et masak huai ta kasa hi.\nHih idea te koipan ngah in, idea hoih neite koi cih zon ding ihhiam, cih zong honglungngaih huaihi. Democracy ngeina ah ih omteh mipite-in suahtakna kingah semsem in idea hoih neite kimuh theihnading lampi tampi kihong ta-a tuate lakah lampi khat in kiteelna hong hipah hi. Kiteelna ah mittaw sialkhau let bangin party khat bek pum thapiak masak sawm lo-in ih mithak gige in party tampite kidemna etphat huai mahmah hi. Party tampi te-in a idea te uh hong sung ngeingai ding uh-a ei tawh a kilawm, kituak policy, strategy, idea nei mimal le party te bekmah thapiak huai pahhi. Democracy ngeina pan a kingah hamphat nate-ah a gil penpen khat-in kidemna (competition) hi-in tua kidem na-ah party te in mipite metang ngah nading in thuhoih lahoih tampi geelna leh sepnate tawh hong kidem ngeingai dinguh a, mipite in ei paktat penpente teel ding hong hiziau lelhi. Tua dan kidemna om theih nading zong mipi lampan lamhon sak kul mahmah hi.\nThu nihna-ah nuntakzia tawh kisai Zomi te pen midang te tawh a kipawl thei meello, ton khawm theilo in ih minthang hi. Midang cihteh ei Zomi sungteng mahmah ah zong a tuamtat tek nuam diak (individualism) pawlte ih hihi. Mailam minam ki makaihna ah tuamtat napan honsepna (collective action) pai hun ta hi. Tuamtatna tawh a kimakaih napan, a hon in kimaih khopna (collective leadership) kisam mahmah ta hi. Collective Leadership cihteh zong nam nih om laihi. A masa pen in makai kician pawlkhat in hong hon makaih khopna a hihi. Zomi sungah minam a it takpi, a ki piakhia nuam takpi, a pil takpi mimal 4-5 omin semkhawm ziau le uh vai honpi khat kizo phangphang khin ngel ding hi ci-in ka ngaihsun kha den hi.\nA muanhuai mahmah mimal khat kia-in hong makaih gawp lehzong a lem mahmah na om mah hi. Ahi zongin mihing cihpen ki cina thei, gim thei, tawl thei-in zong akisi thei ahihi. Mimal khat ngap leh ngap lohtawh minam bup, gambup vaite ih hawm leh ki picing zo ngeilo dinghi. Lungsim kihong a vision kician a nei makai 3-4 bangin hong hon makaih khop le-uh minam vai kimazang mahmah ding hi. Tua ahih manin mailam khangthak te in minam bup hong makai ding mi ih teelteh kuamah tawh kipawl kihotheilo, kipawlnuamlo, tangtat a uk, a tuam tattat makai khatpeuh ih teelkhak loh ding thupi mahmah hi.\nTua khitteh collective leadership ih cihteh tua hon makaih khopna sung ah ei mahmah zong ih kihel lam phawk huaihi. Hon makaih khopna in makai mimal tawmkhat te bek vai khempeuh ap siangna hilo hi. Collective leadership ah nang-le- kei mahmah in zong kipia khia-in sepkhiat na tawh kihelna ahihi. Na hoih sepna khat peuhpeuh ah makai lamte in hong pat man kei uhleh amau mawhsak thapai lo-in hangsan takin sem khia-in kipiakkhiatna (initiative) lakna zong ahihi. Idea piak leh sawlna pen leitung ah a baihpen nasep pawl ahih lam phawkin gam leh minam phattuam nading septheih na hoih ih muh leh midang konlawh thapai nawnlo in kipia khia-a sep pahpah hun ta hi.\nTua ahih manin tangpi phattuam nading idea hoih neite ih zonteh a tawmpen in dot nam 6 kici (who, what, when, where, why, how) cihte tawh a idea te uhhong genthei takpi hiam cih ethuai hi. Tua lopen a mawkciak hi lel-a, ciak bek pen baih mahmah hi. Tua bangin ki sit tangtang khitteh, tangpi phattuam nading ei mimal ai-in vaipuak la ngiatin kihon makaih lehang ih buaipih mahmah makaihzia lawhsapna pen kigualzo to dingin ka um-a, a dang ih buai pihpih vai honpikhat zong zawhsa hong suak ngellel ding hi.\nBy: Pau Sian Lian (Tongsan Columnist, Tokyo- Japan)


url: =Laisim Ni ~ Dimno’ Pa :: ZOMI DAILY\nposted on 3 March 2017 at 9:45 am UTC+9:30 Lomkholna: Article, Education, Paukhankap\nLaisim ni cih ciangin leitung tangthu tuamtuam te, Encyclopedia Britannica danin laibu sahpipite, Science laibu, Psychology laibu, Philosophy laibute aci hipah keng. Ih uuk, simnop i sak lainam khat limlim asim dingin hong zawn hi ing. Cartoon laibu ahi zong, Cingkhup leh Ngambawm tangthu te, Penglam tangthu te, Aesop fables te ahi zongin khat peuhpeuh sim ni.\nManglai thupi deuh in, manglai tawh akigelh laibute sim ni, aci zong hituan keng. Zolai ahi zong, kawllai ahi zongin lai khat peuhpeuh asim dingin hong zawn hi ing. Laibu tawh akigelh tektek te zong aci hituan keng. Online pan ebooks tawh ahi zong, PDFs, Kindle tawh ahi zongin sim ni. Facebook pan ahi zongin, gmail pan ahi zongin sim ni.\nLaisim thei napi-in nasim nop kei leh laisim theilote tawh bang kilamdang mawk ding.\nLaisim theilote pen kongkhak omlo, inn tawh kibang in khuavak leh huih siangtho ngahlo hi. Laisim thei napi-in laisim nuamlote pen kongkhak om napi’n aki hong ngeilo inn tawh kibang hi.\nKongkhak om in kongkhak kihong leh innsung ah khuavak leh huih siangtho lutpah hi.\nLai tawmtawm sim le hang khua tawm kimu zo deuh in, lai tam sim le hang thu tampi kithei zaw pah hi.\nHun awng ngah leh man ciang bek in laisim kei ni. Ih hun neihte khen in laisim hun ding pia ni. Bill Gates in aneu akipan kalkhat in laibu khatta sim zophial a, Warren Buffett in Bill Gates sangin lai naksim zaw lai hi. Mark Zuckerberg in zong laisim hi.\nTutna nuamtung bek panin laisim kei ni. Meileng ngak kawm in sim in, mawtaw ngak leh Mawtaw tuankawm in zong sim in. Tembaw tung leh vanleng tungah zong sim ni. Tawlngak kawm in sim in, meeting kahkawm in zong sim ni. Lupna tungah sim ni. Dailen kawm in zong laisim ciat ta ni.\nNew York khuapi-ah i om a, Zogam mualkawm singlak suanglak ah i om zongin laisim sim mikhat cikmah in amuhna toi ngeilo dinga, lai nasim nop kei leh London ah na suak a, L.A. pan na khang khia zongin na thugen te hong kinuihsan lel ding hi.\nLaisim na tawh mah le mah ki sangsak ni, ki domsang ni.\nLaisim uuk in, laibu tampi asim Abraham Lincoln en dih ni.\nGammang tulak singinn sung khat panin kumpi inn White House dong ah va kituah hi. Laisim na tawh a nunzia lumlet hi. Leitung’ etteh dingin liimpha in om hi.\nLaisim sim mi peuhmah in thu le la tuamtuam thei-a, thu khinkhai siam zaw hamtang in, sia le pha akhen theihna uh midangte asangin lianzaw in zaizaw hi. Asia pel in apha apom theite pen mipil hipah hi.\nMipilte-in mailamthu ding saupih mukhol uh hi.\nLaisim pen zu suai, khainii suai bangin i suaina dingin hamciam in, hun pia-in laisim tek ni. An duh tui duh bangin thuduh in laisim ni.\nLai tampi sim in pilna sangpi nei leng, gam leh minam hong paallun taktak ding hi.\nPrevious: Kim Jong Nam sihna vaitawh akiman North Korean pa kikhah kikding ~ ZD\nNext: Philippines thongkia te aguaktang Photo ki khahkhia ahih manin, kimawhsak ~ ZD\nKhuado Pawi Sim ding Sapna\nColombia gamah gamdangmi Tourist apua Boat khat kibung in mi 3 si, 30 mangcip\nMyanmar President asawtlo in Japan ah kumpivai tawh zinding\nZAM Thupuak :: 16 April 2017 (Lungkiat natna koici dalding)


url: =Samuel Nihna 17 | Siantongluan\nSamuel Nihna 17\nTua zawh a sawtloin Ahithofel in Absalom kiangah, "Mi tul sawm leh tul nih hong teelsak in; keimah kuankhia-in tuzanin David ka delh ding hi.\nAmah gimin lungkia-in a om laitakin amah ka hih ding a, amah ka amkhamsak ding hi. Tua hi leh amah tawh a om mi khempeuh tai ding uh hi. Keimah in kumpipa bek ka satpuk ding a,\nmothak in a pasal kiang a zuatkik mah bangin mi khempeuh nang kiangah kong ciahpih kik ding hi. Nangmah in mi khat bek nuntakna na zong hi; midang khempeuh nuamtakin om ding uh hi," a ci hi.\nTua thugenna in Absalom leh Israel upate khempeuh lungkimsak hi.\nTua ciangin Absalom in, "Arkhi mi Hushai zong sam un; ama thugen ngai phot ni," a ci hi.\nAbsalom kiangah Hushai hong pai ciangin Absalom in ama kiangah, "Tua bangin Ahithofel in thu gen hi; ama genna bangin i hih ding hiam? Tua ahih kei leh nang gen in," a ci hi.\nTua ciangin Hushai in Absalom kiangah, "Tutungin Ahithofel thugen hoihlo hi," a ci hi.\nTua banah Hushai in, "Na pa leh a mite mi thahat hi a, gamlakah a note a kilaksak vompi bangin amaute a hehna na thei hi. Tua banah na pa galdona lamsang a siam hi a, mite tawh zanin amah om khawmlo ding hi.\nTu nangawnin amah dum khat sungah ahi a, mundang khatah ahi zongin bu khin ding hi. Kisim cilna-ah mi pawlkhat si leh tua thu a za mi peuhpeuh in, Absalom a zui mite lakah a si om khin hi, ci ding hi.\nTua ciangin a lungtang humpinelkai lungtang a bang galhang mipa nangawn launa tawh lungkia gawp ding hi; bang hang hiam cih leh Israel-te khempeuh in na pa mi thahat ahihna leh amah tawh a om mite mi hang ahihna thei uh hi.\nAhih hangin keima ngaihsutna hih bang ahi hi: Dan panin Beersheba ciangdong, tuipi gei-a sehnel bangin a tam Israel mi khempeuh nang kiangah khawmin galsim dingin nangmahmah na kuan ding hi.\nTua ciangin amah i muhna mun khat peuhpeuhah theihkholh lohin i hihgawp ding hi. Amah leh amah tawh a om mi khempeuh khat zong kisitlo ding hi.\nAmah khuapi khat sungah a nungkik leh, Israel-te khempeuh in tua khuapi sungah khauhual paipihin tua lai munah suangtang khat nangawn a kimu nawnlo dingin kuam sungah tua khua i kaikhia ding hi," a ci hi.\nTua ciangin Absalom leh Israel mite khempeuh in, "Arkhi mi Hushai thugen pen Ahithofel thugen sangin hoihzaw hi," a ci uh hi. Bang hang hiam cih leh Topa in Absalom tungah siatna a tunsak theihna dingin Ahithofel thugen hoih a zawh ding Topa in a sehsa ahi hi.\nTua ciangin Hushai in siampi Zadok leh Abiathar kiangah, "Tua bang tua bangin Ahithofel in Absalom leh Israel upate kiangah gen a, tua bang tua bangin keimah in thu ka gen hi.\nTua ahih ciangin tu-in manlang takin mi sawl in la, David kiangah, Tuzan gamlak tui ngahmunte-ah giak kei in la, bangbang hita leh galkah in; tua hi kei leh kumpipa leh amah tawh a om mi khempeuh hong kivalhtum khading hi, ci-in gen sak in," a ci hi.\nTu-in Jonathan leh Ahimaaz in Enrogel-ah ngak uh hi. Nasem numei khat pai-in amaute kiangah gen a, amaute pai-in Kumpi David kiangah gen zel uh hi; bang hang hiam cih leh amaute khuapi sungah a lutlam uh a kimulo ding ahi hi.\nAhih hangin tangval khat in amaute mu-in Absalom kiangah gen hi. Tua ahih ciangin amaute gel manlang takin paikhia uh a, a huang sungah tuikhuk a nei Bahurim-a mi khat inn-ah tung uh a, tuikhuk sungah amaute tuaksuk uh hi.\nTua ciangin a numei in khuhna khat la-in tuikhuk gong tungah phah a, tua tungah an zalh a, bangmah kitheilo hi.\nAbsalom nasemte tuanu inn-ah hong tun ciangin amaute in, "Ahimaaz leh Jonathan koi lai-ah om ahi uh hiam?" a ci uh hi. A numei in amaute kiangah, "Amaute lui galkhatah pai khinzo uh hi," a ci hi. Amaute in zong a muh zawhloh uh ciangin Jerusalem-ah a ciahkik uh hi.\nAmaute a paikhiat khit ciangin tuikhuk panin mite hong paikhia uh a, pai-in Kumpi David kiangah a thu gen uh hi. Amaute in David kiangah, "Ding in; tui galkhatah manlang takin pai in; bang hang hiam cih leh tua bang tua bangin nangma langkhatah Ahithofel in thu gen hi," a ci uh hi.\nTua ciangin David leh amah tawh a om mi khempeuh ding uh hi. Amaute in Jordan kantan uh a, khuavak ciangin Jordan a kantan nailo khat beek om nawnlo uh hi.\nAhithofel in ama thugen a kizuih loh a muh ciangin a la tutphah vawhin ama khuapi a inn-ah nuak ciah hi. Tua ciangin amah in a innkuan vai hawmsak a, a man ciangin amahmah gui-awk hi. Amah si a, a pa hanah kivui hi.\nTua ciangin Mahanaim-ah David tung hi. Absalom in Israel mite khempeuh tawh Jordan kantan hi.\nTu-in Absalom in Joab tangin galkapte a uk dingin Amasa koih khin hi. Amasa pen Nahash tanu Abigail a tenpih, Ishmael mi ahi Ithra min nei mi khat tapa hi a, ama nu Abigail leh Joab nu Zeruiah a unau ahi hi.\nIsrael-te leh Absalom in Gilead gamah giahphual sat uh hi.\nMahanaim-ah David a tun ciangin Ammon mite gam Rabbah khua panin Nahash tapa Shobi, leh Lodebar panin Ammiel tapa Makhir, leh Rogelim panin Gilead mi Barzillai in\nlupnate, kuangte, leh leibeelte, mangbuh, mangbuhham, an, an kan, bepi leh besan,\nkhuaizu leh bawngnawithaukhal, leh tuu leh sathaukhalte, David leh amah tawh a om mite nek dingin hong puak uh hi. Bang hang hiam cih leh amaute in, "Mite gamlakah gilkialin, gimin dangtak uh hi," a ci uh hi.


url: =Thuthak Tomkimcing 26 June 2014\nA. Kalay Galkap ten adeihloh namunteng leitangh te piakik.\nKalay , Mawlaih , Tamu khuapi huamsuang ah Myanmar galkap te in thu neihna tawh alaksak uh leitangh pawl khat adeih loh na munteng lou neite pia kik uh hi. Hih leitang kipiak kik hun 26 June 2014 ni in Kalay myo khuapi ah bawl uh a, Brigadier General Aung Thu Oo, Lokho lam leh Gankhawi lam Mangputal Saw Myint Oo, MP Tein Lyaing, Tin Lyaing, Khin Maung Than te leh Media te kihel uh cih kiza hi. Lou ki apna amun leh anei te, mibangzah? azai/liatna cih gen selo ki ap cih thu hiphot hi. Lou kiap kipia kikna ah kua teng in ngahkik, Kuateng in Ngah nawnlo cih zong gensiang lo hi.\nB. Thai gam ah Taxi tawh misi khat pua khial kha.\nThai gam Maha Chai kici mi tamkim theih na khuapi ah Taxi lampai kimlai Cycle khat leh mikhat in van hong puaksak in ci in 24 June zinglam daak khat hun in cial uh hi. Avan uh Taxi nung ah guang uh hi. Cycle tawh asam pa in Taxi zui in lamkal munkhat atun teh taxi tawmvei khawlsak in vaithupi khat nei ing ci in pai khia in Sum Bt 200 pia cihi. Taxi hawlpa in avan puak aet leh misi na hi miau ahih man in manlangtak in kileh kik a, avan guan kipat na mun atun teh Palik te sam hi. Tua mun kim inn teng amongtak pan in kisit tel a, um mawh huai myanmar pawl khat kiman cih kithei hi.\nC. Khutlam a enthei' alutang mihing, Apumpi gam ui.\nPakistan gam Karachi khuapi ganhing khawina ah Mumtaz Begum kici khat kikhum cip na inndei khat sung ah om hi. Tua Mumtaz Begun pen alulam teng Mihinglu hi in angawng nuaisiah gam ui pumpi tawh kibang in om hi. Amah in a en mite mailam thu ding khutlam et theihna leh genkholh theina nei cihi. Ama omna inndei ah alut nuam te $ 10 piak kul cihhi., Amaitang pen numei tawh kibang mel pua cihi. Tu laitak in kum 33 pha hi a, ama pian kum 16 hun in apa in sihsan ahihi. Gahing khawina thusa pi pa Mohammad Fahim Khan in agen na ah Mumtaz in mite aomzia zui telsiam in thu suahna bawl sak hi cihi.


url: =Makai Hih A Uthuailohna Nam Sawm – FGA Tulsa\nMakai Hih A Uthuailohna Nam Sawm\n2. Hoih kei, siam keiteh, kicing kei na cih a kul hun om ding hi. Na makaih kipawlna hiam, na nasepna ah hiam na it leh deihsak penpente nangawn a sep a bawl a hoih kei a, kipawlna, nasepna te lametna ciang a tun kei leh na saanloh, na deihloh, na nolh, na tot, na hansan a kul hun om ding hi. Mi lungsim natna dingin na kampau a khauh hun a om kul dinga, mite pahtakloh na tuak hun om ding hi. Banghang hiam cih leh kipawlna leh nasepna ngimna a tangtunna dingin pawlpi ngimna leh deihna tangtungsak dinga hattaka mainawt a kul hun om ahih manin mimal kikal thu na koihkhiat hun a om kul hamtang hi. Mihing in mihing kikal kizopna i koih khiat ciang na kisa, haksa kisa, kikhasia, kinopmawh hamtang hi. Makai khat na hih leh tua bang hun na pelh theihloh hun om ding hi. Billy Graham in, “Makaite nuntakna pen a nuam ding i sak leh hi peuhmahlo a, khattang kisak mahmah hun, lungsim a neu mahmah hun zong tampi om hi….” na ci hi.\n4. Hi theilo, kisanglo, kideihlo na cih a kul hun om ding hi. Na seppihte hiam, makai na muan mahmahte hiam, ahih kei na mi it penpen nangawn in a gente ‘hi thei kei, piang thei kei, kisang theilo… cih bangin na nial, na nolh, amau ngaihsutna na pomsakloh hun a om kul thei hi. Tua bang hun na pelh theihloh hun kha thei hi cih phawk in. Mite hong gen khempeuh leh nget khempeuh ‘Aw, aw..’ na cih den ding hilo a, ‘hilo, kingahlo’ cih bangin khauhtaka na nial a kul hun om ding hi. Nang mimal deihna hilo in pawlpi leh nasepna company deihna masuan himasa a thukhenna na bawl kul ahih man hizaw hi. Gentehna in sum kisapna hong kigen ciang sum kicinglo ahih manin na nial kul, khasum a tamzaw hong kinget ciang mi khempeuh khasum khansak theilo na hih manin na nial kul, nasep tavuan leh van deih khatpeuh hong kinget ciang ‘hitheilo’ na cih kul.. cih bangin.\nThukhupna: Makai khat na hih manin na pawlpi leh kipawlpihte tawh na tup na ngimna na matut kul ahih manin mi khempeuh lungkim takei leh tupna leh ngimna na sep teitei a kul hun om ding hi. Hong mabunpihlo te zong na khualsiam a na nuaksakloh kisam a, hong tawsawn khempeuh zong hong tawsawn denlo thei cih na theih ding hi. Ahih khial, a sem khial khat pen na gup loh a nangma sepkhialh hi, nangmah hiteh na cih ngam a kul hun a om mah bangin a siam a thei khat pen nang siamteh, nang thei teh na cih ngam a kul hun zong om ding hi. A hi zongin a tamzaw ah mi khempeuh liangko kikim in deihsakna kibang, deidanlo in na khual, na khoi, na kep, na makaih, na pattah kul ding hi. A siamlo, a khial, maisak theihloh zah donga hih khialte tawpsak ngam a kul mah bangin nang zong sepkhialh hihkhialh na neih leh ‘khial ing’ ‘mawh ing’ na cih ngam bek hilo a kul leh zong na tutphah na taisan ngam a midang na piak ngam ding, na ot ngam ding ahi hi.\nSource:Hau Za Cin\n← Youth Conference 2014 Sapna leh Form\nPerth khuapi ah Pastor Mung Tawng te nupa leh Sia Thang Tawng →


url: =Ka mipih Zomi khempeuh tungah hopihna lai ~ Rev. Dr. Thang Cin Lian :: ZOMI DAILY\nposted on 30 April 2020 at 9:48 pm Lomkholna: News, Zomi\nTopa Pasian min tawh kong hopih kim hi. Leitung gam tuamtuam a om Zomi khempeuh Topa Pasian in thupha tawh hong ompih kimciat tahen.\nTu laitak leitungbup in ih tuahkhak Covid-19 Natna hangin leitungbup kilinglawng in, natna leh sihna tampi ih tuak hi. Kawlgam ah Tedim pan in Natna kimukhia masa penpen a, mihing ngaihsutna ah lamdang ih sa ciat hi. Tua bek thamlo-in midangte in hong ngimneih in hong lipkhap liang uh hi. Hong it dingin ih lamette in zong hong itlo, hong huai dingin ih lamet e in zong hong huailo uh hi.\nLeitung lungsim tawh ih ngaihsut ciangin ih dipngek na in, ih khasiat suak a, ih khitui luang hi. Dah in,kap in, ih thuum hi. Ahizongin Pasian theihloh in apiang thu khat zong omlo a, Ama theihna nuai a thu piang vive hi ci-in eite upna leh muanna ahihi. Tua ahih manin hih Covid-19 in ei Zomite aadingin mawh kimai sakna, ki-itna, kipum khatna ahi dingin ka lamen hi. A kithehthaang, akikhenthaang Unau khat teng nulepa innpi ah ih kigawmtuah kikna hidingin ka lamen hi. Pasian Aminthang tahen.\nTua hi a, hih Natna tungtawn in Zomi khempeuhte tungah Philip Schaff ii gen kammal(3) tawh tha la khawm dingin kong zawn hi.\n1. In Essentials Unity: Zomite masuan maban ah vailian tampi masuan hihang. Tua ahih manin Vailian/vai thupite ah kipum khat ding hihang. Biakna(Denomination) bulphuh keini, Behlephung bulphuh keini, munlemual bulphuh keini, khualetui bulphuh keini. Ih vekpi in awkhat-lawngkhat, khutkhat tawi-khekhat khai bangin, pang khawm ding hihang.\n2. In Non-Essentials Liberty/Freedom: Zomi bup tawh akisai ahilo, Pawlpi vai,…etc. vai tuamtuamte ah amun amual zui in suahtakna ih kipiak ding zong thupi hi. A munmun aphualphual ah suahtakna kipia in, kithupi sim in, zahtakna kipia ding hihang.\n3. In All Things Charity/Love: Bangbang ih sem ih bawl zongin Itna, thuman cihtakna,sianthona te bulphuh in ih sep ding, ih vaihawm ding, kal ih suankhop ding thupi ka sa hi. Na khempeuh ah Itna, hehpihna, thukhualnate bulphuh in mapangin nasemkhawm ding hihang.\n“Topa in note thupha hong pia in hong kem tahen. Topa in note tungah amaitang hong taang sak in note hong ompih tahen. Topa in note tungah amaipha hong pia henla, note tungah nopsakna hong pia tahen.\nTopa Zeisu Khazih hong hehpihna, Pasian hong itna, leh Khasiangtho kilawmtatna te in, Note khempeuh tawh hong omkhawm tahen.” Amen. Rev. Dr. Thang Cin Lian (General Secretary, Myanmar Baptist Convention)\nPrevious: Banghang in sumlepaai sangin pilna thupizaw hiam ~ Job Cinpi\nNext: US Kentucky pan Pa Thang Suan Khup (Mualnuam, kum 38) in hongnusia\nVan Hong Mial Ciang ~ Thawnpu\nZomite kiamlam maw khantohlam ~ Thang Khan Dal


url: =Khuado & Zomi Tapidaw te kizopna ~ Mang Cin Pau :: ZOMI DAILY\nKhuado & Zomi Tapidaw te kizopna ~ Mang Cin Pau\nposted on 13 November 2019 at 9:04 pm UTC+9:30 Lomkholna: Article, Khuado\nKhuado & Zomi Tapidaw te kizopna ~ Mang Cin Pau | Ngeina Omzia Laisiangtho tawh Etkakna\nBulphuh Laisiangtho :: Tua ahih manin, mi khat in Khazih sungah mi thak (Piansak thak) hi. A lui nate beimang in na khempeuh a thak a suakzo hi (2 Kor. 5:17). (KJV). Thukham nuai ah omlo in hehpihna nuai ah om na hih manun mawhna in note hong uk nawnkei ding hi… i bawlbawl peuhmah kei ding hi (Rom 6:14-15). (KJV). Thumaan na thei ding uh a, thumaan in note hong suaktasak ding hi (Jn.8:32). Tua ahih manin Tapa in hong suahtaksak leh a suaktate taktak na hi ding uhhi (Jn.8:36). (KJV).\nZomi khempeuh phial in thupi i sak KHUADO thu Laisiangtho tawh etkak in i sut ding hi. Ahi zongin Zomite sungah Tapidaw ahilo zong om ihih manin hih thu kikupna ah Laisiangtho a umte leh a nungta Pasian a umte bek i bulphuh dinga, Zomi khempeuh huam in i sutkei ding hi. Biakna dangte in amaute upna tawh kizui in a muhdan om ding ahih manin Zomite sunga a piangthak tapidawte leh Khuado kizopna bek i sut ding hi.\nKeima updan leh ka ngaihsutna kong sunkhiatna hi a, a deihlo leh a thukimlo zong om ding hi. Ngeina sangin Pasian deihna leh Pasian kammal zuih ding thupi ka sakzawkna, a piangthak Zomi khat pen ngeina tawh buailo a mi thak leh a siangtho nuntakna tawh nuntak ding, a luite nusia a, a thak tawh kalsuan ding, Dawi vaite leh dawi tawh kipawl pawite a kipan ngeinate nusia a, Pasian mi banga nuntak ding deihna hi.\n1. MIHING THU\nPasian lim leh mel sun\nLeitung mipilte leh biakna tuamtuamte ngaihsutna ah mihing pen ganhing pan piang hi, na themneng pan piangkhia in damdam in khangtho hi (evolution), ama thu a omsa hi, cihte om hi.\nPiansakna (creation) cih pen vantungte, leitung leh a sunga om na khempeuh Pasian in bangmah zanglo a a piansakna hi a, hihte pen Pasian kammal leh thupiakna tawh piangkhia hi. Ahi zongin mihing Adam pen Pasian in a piansaksa leivui leh ama hu gawmkhawm in bawl hi (make), Adoniram Judson in Kawl Laisiangtho sungah hih kammalte a kibang in zang a (zefqif;), kilamdanna omlo in, Zokam bang hoihzaw hi.\nMihing pen Pasian in ama lim leh mel sun in hong bawl hi (Pian.1:27-28). Adam pen leitung ah mi masa pen leh pasal masa pen hi a, ama sung pan Pasian in numei bawlkik hi. Mihing pen eite utthu tawh leitung a kipiang hilo in Pasian hong bawl banga kisuakkhia hi. I kipatna Pasian hi.\nPasian in mihing a bawlcil in mawhna tawh bawlkhawm ngeilo a, Adam in Pasian pianngei leh cituamna ngah hi. Adam pen mihing ahih hangin Pasian lim leh mel sun dinga kibawl ahih manin mawhna neilo hi. Adam hun in mawhna kithei nailo hi. Adam in Pasian kiang pan pianpih dikna ngah hi. Mawhna cih pen Pasian thupiak palsatna leh eima ut banga gamtatna hi a, Pasian in mudah hi. Mawhna a bawl hangin Adam in Pasian lim leh mel sutna mansuah tuanlo hi.\nPasian pen a siangtho Pasian hi. Siangtho cih pen mawhna neilo leh mawh theilo cihna hi. Pasian pen khial theilo banah khial ngeilo hi. Mawhna a neilo Pasian in amah tawh kisun dingin Adam bawl hi. Pasian pen siangtho ahih manin ama sianthona zong Adam tungah kilawh hi. Mihing pen ganhingte tawh kibang theilo in, lungsim, kha leh pumpi tawh Pasian in hong bawl hi. Pasian in a it pen mihingte hi.\nMawhna leh mawhcipna\nHih ding pen hilo a, hihloh ding pen hihkhakna in mawhna hi. Pasian thupiak palsatna pen mawhna hi. Diktat lohna khempeuh mawhna hi (1Jn.5:17). Satan in mawhna pankhia hi. Vantungmi Lucifer in Pasian dem dinga hong kipatteh Pasian in deihlo ahih manin lei ah khiasuk a Satan hong piang hi (Is.14:13-14).\nEden huan ah Satan nasep kipan a, Adam leh Eve khemzo ahih manin leitung ah mawhna hong lut a, mi khempeuh Pasian muhna ah mawhcip in, sepna leh hoihna tawh hotkhiatna ngah ding hi thei nawnlo hi (Rom 3:10-12). Mawhna thaman sihna hi (Rom 6:23). Sihna pen Pasian tawh kikhenna hi. Naungekte nangawn nute sung pan a mawhcipsa in hong suakkhia hi (Late 51:5; Jer.31:30). Hoihna leh hanciamna tawh hotkhiatna ngahna ding lampi beita hi.\nMawhna in Pasian hehsak ahih manin samsiatna a tuamtuam tungsak hi. Gulpi kineih Satan pen leivui a ne ding leh awmtal a pai dingin samsiat hi (Pian.3:15). Numei tungah nausuah gimna leh pasalte ukna nuai a om ding tawh samsiat hi (Pian.3:16). Pasalte pen gim leh tawl a nasep ding leh khua-ul kai a annek ding tawh samsiat hi. Tua banah hong kibawlna leh na kipatna lei ah na ciahkik ding hi (na si ding hi) cih tawh samsiat hi (Pian.3:17-19). Sihna pen mawhna thaman hi. Gentheihna zong mawhna thamante sungah khat hi.\nPasian in Satan tungah hih leitung ukna pia hi. Satan pen Pasian hilo napi vangliatna nei hi. Satan in Pasian phalna tawh kizui in vangliatna nei hi. Satan pen hih leitung pasian hi (2 Kor.4:4). Satan pen hih leitung kumpipa hi (Jn.12:31). Satan pen zuau bulomte pa leh a cil a kipan mithatpa hi (Jn.8:44). Satan pen huihlak a ukpa hi (Efe 2:2). Adam khanga kipan tuni dong pianpih dikna, sianthona leh Pasian hihna a ngah thei omlo in, i omzia khempeuh Satan ukna nuai ah om a, mi khempeuh mawhna sila suak hi.\nI omzia khempeuh huam\nNgeina cih pen a lamdang hilo in mi khat nuntak zia khempeuh huam hi. Ngeina cih pen i silh leh ten, nek leh dawn, gamtat kampau zia, i ut leh i veite a kipan nisim tuahkhak thu khempeuh tawh kizom hi.\nMi khempeuh in ngeina nei a, a kibang om thei dinga, a kibanglo zong tampi om ding hi. Eima zat ngeina leh gamtat danciat hoih kisa hi. Ngeina pen biakna tawh kihuang mahmah a, biakna pawlkhat in gawmkhawm uhhi. Biakna (Religion) ka cihteh leitung a tapidaw a hilote genna hi a, amaute pen tapidawte tawh a kilawngkhat hilo hi.\nBiakna pen mihingte patkhiat hi a, tapidaw upna pen biakna sungah kihel theilo hi. Tapidaw upna pen biakna hilo in, upna tawh sanna leh nuntakna hi in, sepna tungah kingalo hi. Tapidaw upna pen Zomite khanglui ngeinate tawh a kigawm theilo upna hi a, tapidaw upna pen Laisiangtho, Pasian kammal tunga kinga upna leh zuihna hi. Ngeina in tapidawte uk theilo hi.\nNgeina pen i omna gam, khua leh veng tawh kizui in kilamdang hi. I minam tawh kizui in zong kilamdang hi. I khuazui in zong kilamdang hi. I khankhiatna tawh kizui in ngeina kilamdang hi. Nisim i gamtat zia khempeuh ngeina sungah kihel hi.\nMihingte zat ngeina tuamtuamte in Pasian kiang pan hong pai hilo in mihingte tung pan piangkhia hi. Leitung pen Satan ukna gam ahih manin a mawhcipte sung pan a piangkhia ngeina tuamtuamte pen Dawi mangpa kiang pan hong pai hi, kici leh khialhna tawm mahmah ding hi. Ngeina pen Dawi leh mihingte tawh kipan hi.\nTu hun a i neih ngeina tuamtuamte sungah Khuado pen khat hi a, i pi leh pute tung pan kiluahsuk hi. Tapidawte in a kipatna leh a khiatna ngaihsunlo in kum sawtpi leh hun sawtpi kizui in, haksa taleh hih pawipi bawl ding hanciam hi.\nKhuanote ah khuado pawi bawl ding haksalo in, kilawp thei mahmah hi. Khuado pen tu hun teh tawlngakna hun zong ahih manin Pasian thu tawh kituak maw, kituaklo cih donlo in kingaklah mahmah hi. Ahi zongin, khuapite leh gamdangte ah hun tampi bei, tha tampi bei leh sum tampi bei in kibawl hi. Hih zahtak a bawl ding a thupi mah hiam cih ngaihsut huaita hi.\nA tuamtuam om\nNgeina pen a tuamtuam om hi. Ngeina sungah theih ding, zuih leh sep ding, kidop ding leh pelh ding om hi. Pawi tuamtuam zong om hi. Nek leh dawn, silh leh ten, duh leh deih, nisim gamtatna leh ukna tuamtuamte dongin huam hi. Vantung a ni, kha leh khuahun tuamtuam tawh kizui a gamtatna zong om hi. Mimal zuih ding, innkuan zuih ding, kipawlna zuih ding, beh leh phung zuih ding, zi leh pasal zuih ding, mote zuih ding, makte zuih ding, tate zuih ding, siampite mawhpuak cihdan in a tuamtuam zong om hi. Khuado pen ngeina sungah khat hi.\nNgeina sungah a hoih mahmah zong om dinga, a hoihlo zong om ding hi. Ngeina pen biakna tawh a kizopna tampi om hi. India gamah William Carey a tuncil lai in, misi a omteh mei tawh kihal a, nupa, zi leh pasal, khat zawzaw a sih ciangin, a hinglai pen zong meikuang sungah khulkhawm in sikhawmsak uhhi.\nSatan pen Pasian phalna tawh leitung a ukpa ahih manin mihingte ngeina pen Satan leh Dawi mangpa kiang pan hong piangkhia hi. Ngeina pen mawhna tawh hong tonkhawm pi leh pute tung pan a hong mengkhia hi. Zomite bek hilo leitung a ngeina khempeuh Dawi mangpa kiang pan hong pai hi a, tanglai pi leh pute hong tawn hi.\nLeitung piancil a kipan Adam mawhna hangin mi khempeuh mawhcip a Pasian maipha ngahna ding kisia in (Rom 3:23; 6:23), mawhna hangin Pasian tawh a kikhente leh Pasian galte ihi hi. Mi masa pen Adam mawhna eite tungah i pianna nu leh pate tungtawn in hong kilawh a, pianpih mawhna a nei mihingte ihi hi. Leitung ah midik omlo hi (Rom 3:10-12).\nA piangthak khat pen upna tawh Pasian ta ahih manin ngeina leh Pasian thu gawmkhawm lo a, Pasian thu tawh kituak a kalsuan ding mawhpuak nei hi. Ngeina kikhel thei ahih manin ngeina tungah upna leh gamtatna tuamtuam kilam theilo hi. I ngeina bek hilo i upna leh kalsuan ziate Laisiangtho tawh kisittel ding hi. Laisiangtho pen i kisittelna ding Limlang hi.\n3. KHUADO OMZIA\nZomite ngeina khat: Khuado\nKammal nih: Khua leh Do kigawm pen KHUADO kici hi. Khua pen omna leh tenna mun genna hi. Do cih pen zin leh lengte do, anvak, zindo cihna leh, galte do, dawite leh kaute do, nawkkik, notkhia cihna hi.\nKhuado cih pen dawi leh kaute do a, nawhkhiat hun; lei sunga a sisa pi leh pute kha samkik a zu leh sa piak/bah hun; zin leh leng zahtakte zindo hun hi. Zomite sungah Khuado pen Khuavel a cizong om hi (Vangteh). Vel cih pen tuga, heigate khongkhia a dona hi a, vel leh do a khiatna kibang hi. Khuado leh Khuavel a deihna kibang hi.\nTuhun teh nidanglai danin kizanglo in kumkhen pawi, anlak pawi peuh kici in Pasian lamah kiheisak a, pawlkhatte han/khan ah hawh thei hi. (GEC).\nDawi biate, Dawi biakna leh Dawi a kihta mahmah tanglai pi leh pute tawn a hong piangkhia ngeina khat hi in, a kipat ni, hun leh kumte kitheilo hi. Tanglai pi leh pute patkhiat ahih manin tapidaw upna laigil tawh kituak maw, kituaklo cih limtak a ngaihsut ding hi. Khazih sunga omte in piansak thak ahih manin khanglui ngeinate tawh kizopna bangtan ciang nei cih theihhuai hi.\nNgeina i cih ciangin a hoih om dinga, a hoihlo zong om ding hi. I omna gam, khua leh veng tawh kizui in i tatzia kilamdang ding hi. I zat ngeina leh pawi in Pasian thu tawh kituak maw, kituak lo, Pasian min thangsak maw, daisak, ci leh sa tawh kidiahna maw, Pasian minphatna cih khinkhai ding kisam hi.\nKhuado pen anlak khitteh kibawl hi. Khangluite in mimza (100), tangza (100) ai uhhi. Pasian theilo ahih manin amau updan tawh kizui in aihna bawl a, dawi thoihna mah nei ding uhhi.\nAhi zongin Khuado a gelh tuamtuamte in Khuado pawi pen anlak pawi leh Pasian tungah lo sunga piang ante tungtawn a lungdam kohna hi, ci in gelhciat uhhi (GEC & TSL: 76).\nHih pen Pasian thu i hat cianga i phuahtawm leh i behlap hi a, tanglai pi leh pute in dawi tung bek ah lungdamna ko ding hi. Tua banah, tanglai pi leh pute in a nungta Pasian theilo hi. Anlak pawi cih pen maan thei dinga, Pasian tungah lungdam kohna cih pen maanlo ding hi.\nKhuailak Pawi: Aisanna\nKhuado hun in gam sungah khuaila uhhi. Khuaipheng tak maw, taklo cih en in, kumpha ding maw, kumsia ding; cidam ding maw, damlo ding; khuai a tah leh kumpha in cidam ding, ci a, a tah keileh kumsia ding, damloh tuamtuam zong kiphukha ding cih danin ngaihsun in, aisan uhhi. (TSL: 76).\nMeidet Pawi: Aisanna nam khat\nKhuado ni, a masa pen ni, in meilah zong masa leh la masa in, pawi sung khempeuh meilah kivak hi. Dawi leh kaute dona in zang in, meide kawm in kaute beng in, kau leh dawite do uh a, inn sung dawite zong hawlkhia in, khuasiam pasian zong hawlkhia in, meivak zihziah a, Meidet Pawi, zong kici hi (TSL: 76). Meilahte mun khat ah halkhawm in, meikhu in simlam a zuat leh simlam hoih ding, zolam a zuatleh zolam hoih ding, cih aisanna zong nei hi.\nSiansuahna Pawi: Dawi leh kaute hawlkhiat hun\nKhangluite in natna, gimna leh sihna a kipan tuahsiatna khat peuhpeuh a tuahteh dawi in hong pet hi, ci in siatna khempeuh dawi leh kaute ngawh uhhi. Amaute upna ah dawi leh kaute tawh a kitengkhawm danin ngaihsun ahih manin Khuado hun pen dawi leh kaute hawlkhiatna in zang uhhi. Hih pen Siansuahna Pawi zong kici hi. (TSL: 77).\nKhuado tawh kipawlte\nVok khawi in, go uhhi. Ni thum a dingin khenkhiapah hi. Vok pen kigulsak in, a khawite in a lang ngah hi. A lang kine pen Sakuang hawm ci hi. Sagil bawlkawm in zu ne uhhi. Zam, khuang leh daktalte kitum hi. Inn pan amau khamkhop ding taksih (tangsih) huanciat uhhi. A sisate phawkna in mual leh hante hahsiang uhhi.\nDai hawhna: A si leh a hingte kizopna beina\nKhuado ni a kigo sate a min teh a sungkua tawmtek lakhia in, tua kum sunga site innkuanpihte va khol uhhi. Misite a dinga kikoih leh kipia cihna hi. Sunlam teh nupite in han ah vapai in misite kiangah zutak tawh va lui uhhi. Hih pen dai hawh kici hi. A sisate luguh peuh zutzut in zu, sa leh taksih peuh bakbak uh a, tua pen ‘Si an suah’ kici hi. A si leh a hingte kizopna beina leh kikhakna ahih manin lungleng thei mahmah hi.\nAnkuang um hun: Gualnopna\nDai hawh nupite a tunkik masiah an kine theilo hi. Mi a kimteh papi taltak pen khat in zu kam khat tep in, zu phih in phuisam phot hi. Tua khitteh zu gualtep in, ankuang a banban in um uhhi. (Tu hun a annek cianga thu i nget tawh kihuang hi.) Sabak leh sangoite kibak in gualnuam mahmah uhhi. (TSL: 77).\n4. TAPIDAW UPNA LAIGIL\nTapidaw upna laigil khempeuh kigelh zolo ding ahih manin a tom theithei in i sut ding hi. A thupi zawdeuh teng kaikhia in kigelh hi. Pasian in lai hong pia in, lai tawh nasem in, lai tawh ama deihna hong lak hi. Hih sunga kigelh Pasian kammalte limtak a simna in ngeina omzia leh tapidawte hamphatna hong lak ding hi.\nTapidawte sungah a thupi pen Pasian thu hi. Pasian cih ciangin a thupi pen leh a vanglian pen hi a, mihingte tawh tehkak theih hilo hi. Biakna khempeuh in pasian nei a, ahi zongin a pianngeite kilamdang hi. Laisiangtho sunga kimu Pasian pen Kha; Khat; Thum; Na khempeuh hih thei; Mun khempeuh ah om; Na khempeuh thei; Kikhel ngeilo; Thumaan; Itna leh Hehpihna tawh kidim; Siangtho; Heh thei; Thumaan, Kipatna leh Tawpna neilo in om tawntung banah vangliatna tawh kidim Pasian hi. Hih Pasian tawh a kibang omlo hi (Pai.20:3-4).\nUpna leh a gahte\nUpna cih pen a nungta Pasian upna leh muanna; Pasian omna upna; Pasian itna leh hehpihna upna; Zeisu gupkhiatna, hotkhiatna leh tatkhiatna upna; Mawhnei hihna upna; Upna hangin hehpihna tawh dikkisakna ngahna thu bek upna; Laisiangtho bek Pasian kammal ahihna upna; Tapidawte tunga thunei pen mihing hilo in Pasian leh a kammal bek ahihna upna; Misiangthote a lakik dinga Zeisu hong paikikna ding upna; Pasian a umlo khempeuh Tokhom Kang mai ah Zeisu in thu a khenna ding upna; Zeisu a um khempeuh vantung gam tung ding hi cih upna hi.\nPasian maan thei\nMi khat in Zeisu a up manin Pasian maan thei hi. Amah leh amah zong kithei hi. Ama khalam dinmun zong kithei in, theihna maan ngah hi. Zeisu Khazih upna hangin Pasian maan kithei hi. Topa Zeisu leh Laisiangtho tungtawn in theihna maan kingah hi. Pasian in amah i theih ding leh up ding a deih manin Zeisu leh Laisiangtho tawh eite tungah hong kilaakkhia hi.\nMi khat in Zeisu a up teh milui hihna pan suakta in mi thak suak hi. Khazih sungah a omte in piansak thak hi in, a lui hihna beita hi (2Kor.5:17). Upna tawh Pasian mai ah mi thak kisuak hi. Mi lui hihna khempeuh singkhuam tungah Zeisu tawh kikhailum khinzo hi (Rom 6:6). Pasian in a lui in hong mu nawnlo in a thak in hong mu hi.\nMi khat in upna hangin Pasian hehpihna tawh dikkisakna ngah hi. Thukham nuai pan suakta in dikkisakna sila suak hi (Rom 6:18). Upn hangin thukham vangliatna pan suahtakna kingah hi. Thukham pen siangtho mahmah napi mawhneite in zui zolo ihih manin Zeisu sihna bek tawh Pasian hehna dam thei a, upna bek tawh dikkisakna hong pia hi. Upna hangin hehpihna tawh dikkisakna kingah hi (Efe.2:8). Upna tawh dikkisakna kingah hi (Rom 5:1). Mawhna ukna pan suakta in diktansakna sila kisuakta hi (Rom 6:18).\nPasian pen itna tawh kidim Pasian bek hilo in a heh thei Pasian hi. Satan in Pasian hehsak hi. Adam leh Eve in Pasian hehsak hi. Mawhna in Pasian hehsak hi. Tapidawte in mawhna tuamtuam i bawlteh tua in Pasian hehsak ahih manin thuhilhna hong pai hi. Mawhna in Pasian tawh hong kikhensak in sihna hong thuaksak a, ahi zongin Pasian in hong maisak hi (1Jn.1:9). Zeisu sihna hangin Pasian in i mawhna khempeuh hong maisak hi. Mawh maina ngahte tui kiphum hi (Sawl. 2:38). Zeisu sisan sungah mawh maisakna leh tatkhiatna kingah hi (Efe.1:7).\nMi khempeuh Adam sungah mawhcip a, mawhna thaman sihna thuakte ihih laitak in Zeisu in mawhneite tang dingin sihna hong thuaksak a, ama sihna in Pasian hehna damsak a, Zeisu a umte in hotkhiatna ngah hi (Rom 5:8). Upna tawh Pasian mai ah dikkisakna kingah hi. Sepna, hoihna leh hanciamna kihello in Pasian in upna tungtawn in dikna hong pia hi (Rom 5:1).\nZakna panin theihna piang; theihna panin upna piang; upna panin kikhelna leh hotkhiatna kingah a, upna pen Zeisu kiang pan hong pai hi (Heb.12:1-2). Upna leh up theihna in Pasian sep hi a, mihingte kipiak theih hilo hi. Khasiangtho in i lungsim ah na a sepna tungtawn in upna tawh piangthak leh hotkhiat i hihlam kithei thei hi. Upna hangin hehpihna tawh dikkisakna kingah a, sepna kihello hi. Hotkhiatna pen upna bek tawh kingah hi. Tu in hehpihna nuai ah i om hi (Rom 6:14). Tuni in hehpihna ni leh hun hi (Efe.2:8; 2 Kor.12:9). Tuni in hotkhiatna ni hi (2Kor.6:2).\nZeisu Khazih upna tawh khalam thupha tampi kingah a, tua khempeuh kigelh zolo hi. Nuntak tawntungna pen upna gahte sung pan a thupi pen khat hi ding hi. Mihingte in sihna kihta a, nuntakna kideih hi. Ahi zongin nuntak tawntungna lampi theilo hi. Zeisu a umte in nuntak tawntungna ngah hi (Jn.3:16; 36). Zeisu in thawhkikna leh nuntakna hi (Jn.11:25). Upna hangin sihna pan nuntakna mun kitung hi (Rom 6:23). Upna tawh sihna pan hinna mun kigalkah hi (Jn.5:24).\nPasian hong piak hotkhiatna leh nuntakna pen tawmvei sung bek kimang leh i hoihlai teng kimang cihbang hilo in bei hun leh kiam hun a neilo itna tawh hong kem Pasian khut sungah om a, hotkhiatna pen kitankik theilo in, nuntakna zong kimansuah theilo hi. Pasian hong piak nuntakna pen a tawntung a kip ding nuntakna leh hotkhiatna hi. Mi khat a pianthak ciangin tawntung bitna Pasian sungah ngah hi. Gupna kitankik theilo hi.\nPasian pen siangtho ahih manin mawhna neilo banah mawhna bawl theilo hi. Pasian pen a gelna leh a sepna khempeuh zong siangtho hi. Pasian sianthona Adam tungah a kilawh hangin Adam in Satan khemna hangin sianthona mansuah hi. Mawhna hangin a siangtho kimlai mawhnei kisuak hi.\nMi khat in Zeisu Khazih upna tawh Pasian mai ah sianthona ngah hi. Pasian in upna hangin a siangtho in hong mu a, mawhnei in hong mu nawnlo hi. Upna tawh Pasian mai ah sianthona kingah hi. A piangthak khempeuh Pasian mai ah siangtho hi. I pianthak khitteh Pasian in nisim in sianthona mah tawh nuntak ding deih hi.\nSianthona cih pen mawhna pelh a Pasian tawh kinaitak a kalsuanna hi. Sianthona pen mawhna tawh kikhenkhiatna leh mawhna pelhna hi. Sianthona pen a kihhuaite taisan a, a hoih lampi zuihna hi. Sianthona pen Khazih sutna tawh nuntakna hi. Upna tawh sianthona ngahte in sih donga sianthona tawh kalsuan ding hi. Pasian deihna tawh kituak a kalsuanna in sianthona hi. Upna tawh sianthona ngahte pen mawh paihna ding om nawnlo hi (Rom 8:2). Zeisu sungah silsiang, sianthosak leh diksakna ngahte ihi hi (1Kor. 6:11). I mawhna khempeuh Topa in puakhia khinzo hi (1Jn.3:5).\nPasian tawh kilemna\nMawhna in Pasian tawh hong kikhensak in, sihna leh gentheihna hong thuaksak hi. Ahi zongin upna hangin Pasian tawh kilemna kingah hi (Rom 5:1-2). Zeisu hangin Pasian tawh kilemna kingah hi (Kol.1:21). Zeisu in Pasian leh mite kikal ah palai hong sem hi. Midangte in Pasian itna leh Pasian maan a theihna dinga nasem dingin Zeisu in nungzuite sawlkhia a (Jn.20:21), tuni in a piangthak khempeuh Khazih tanga nasemte ihi hi (2Kor.5:20). Zeisu in mihingte leh Pasian kilemna dingin nasem in sihlawh hi (Jn.19:30).\nZeisu in Thumaan in hong suaktasak ding hi (Jn.8:32) a cihsa om bangin upna hangin khalam thupha tampi kisang a, tuate sungah a thupi mahmah khat in suahtakna hi. Mihingte hong hencip tampi a om manin suahtakna tuamtuam kingah hi. Pasian sung bek ah suahtakna maan om a, leitung in suahtakna maan hong pia theilo hi. Pasian piak suahtakna pen a tawntung a kimang ding suahtakna hi (Jn.8:36).\nUpna tawh kingah suahtaknate in, Satan khutsung pan (Mt.28:20); Thukham ukna pan (Rom 7:6); Launa pan (Rom 6:14; 8:14-15; Gal.2:16-17); Mawhna sila pan (Jn.8:36); Mawhna leh sihna ukna pan (Rom 8:2); Sih ding launa pan (Heb.2:15); Launa pan suahtakna (Rom 8:15); Thukham samsiatna pan (Gal.3:13-14); Leitung vaite pan suahtakna banah (Gal.4:3-7); Pasian innkuanpih kisuak hi (Jn.1:12).\nMi khat a pianthak teh NGEINA khutnuai pan suahtakna ngah hi (Kol.2:20-22). Zomite ngeina sungah hoihlo i cih khempeuh ‘Si thei’, sihna in zui cihna hi. Ngeina in a deihlohte sungah inn talsik, hingsuan, kigi suan, innkawng hek leh a dang tampi nei a, hihte palsatna pen sihna tawh kizom na ci uhhi. Sihna hanga innsian kipiakna zong sihna in zui thei cih upna hi.\nAhi zongin, Pasian hehpihna tawh kinungta in, mihingte hoihna leh kamthu tawh kinungta lo hi. Zeisu hangin ngeina in hong len nawnlo in hehpihna nuai ah kinungta hi. Ngeina sangin Pasian kammal zuih ding hizaw hi. Ngeina pen mihingte tunga piangkhia, Dawi pan a piangkhia, nu leh pate tawh hong tonkhawm hi in, sihpih zah dong dinga ngaihsut ding hilo hi. A kikhel thei ngeina sangin a kikhel theilo Pasian kammal hilhna zuih ding hi.\nMailam thu ding theihnopna pen pilna khat ahih manin thupi hi. Mi khempeuh in mailam thupiang dingte theikhol nuam hi. Mi khempeuh mailam thu ding tawh buai in, mailam thu ding kitheinuam hi. Aisanna pen mailam thu dingte genkholhna leh theih kholhna hi. Ahi zongin leitung ah mailam thu ding ahi banga gen thei, ahi banga thei, ahi banga mukhol omlo hi.\nPasian in tuni in eite tungah Zeisu leh a kammal Laisiangtho tawh i masuan ding khempeuh hong lak hi. Pasian in Laisiangtho tawh eite tungah thu hong gen hi. I masuan ding Laisiangtho sungah Pasian in hong hilh hi. Laisiangtho pen sin ding, sim ding, nuntakpih ding leh hilhkik ding hi. Pasian in a kammal tawh eite hong hopih hi. Aisanna sangin Laisiangtho kicingzaw hi.\nPasian in Satan zo hi. Pasian in amah a umte tungah Satan tungah zawhna hong pia hi. Ahi zongin Kha tawh a kidimlote Satan in nopneh hi. Dawi in Pasian zo ngeilo hi. Dawi pen kihtak ding hilo in, nial ding hi (Jeim 4:7). Pasian kammal tawh a kituamte Satan in kihta hi. Zeisu in nungzuite tungah dawite hawlkhiat theihna pia hi (Mk.16:17-18).\nA kilawmdan bek hita\nKhuado pen Dawi tawh kipankhia pawi khat ahih manin tu hun teh a kilawmdan bek in kibawl hi. Khangluite bawldan leh tuni a i bawldante kilamdangta ahih manin thupi lo cihna hi. Dawi kihtakna tawh a piangkhia pawi ahih manin tapidawte in puahphat sangin hepkhiat ding hizaw hi. Khuado a pankhiate in dawi a kihtak hangin tapidawte leh Pasian tate in dawi kikihtalo hi. Zeisu in zawhna hong piaksa hi.\nLeitung vaite nusia ding\nA piangthak taktakte a dingin Khuado pen zuih huailo hi. Ahang in, Zeisu a neite Pasian sungah mi thak ahih manin mi lui nuntakna khempeuh paihkhiat ding hi. Zeisu tawh kisun a nuntak ding hi. Ngeina luite hemkhia a, Khazih lungsim ahi itna, hehpihna, lainatna, kiniamkhiatna, cihtakna, lungdamna thu tangkona cihte hanciam ding hi. Dawi kihtakna tawh nungtalo a, Pasian itna leh zahtakna ah khantoh ding hi. Nuailam ngalo a, tunglam nate bek delh ding hi (Kol.3:1). Paul in, Galati mihaite aw, note kua in hong haikhem hiam (Gal.3:1), a cih bangin, eite zong hong cihkhak ding dahhuai hi.\nKhuado pen pawi tawh a kibat hangin dawi kihtate in dawi a hawlkhiatna leh mailam thu ding aisanna hi. A piangthak khat in dawi kihtakna tawh nungta ding maw, dawi kihtakna tawh kibawl pawite bawlbawl lai ding maw, cih pen ngaihsut huai hi.\nKhuado pen aisanna nam khat hi a, mailam thu ding Pasian in a kammal tawh hong lakkhin zo ahih manin dawi kihtate leh dawi biate zatsa ngeinate zangzang lai ding maw, cih pen ngaihsut huai hi. Mailam, maikum leh masuan ah cidam ding, hauh ding, nopsak ding, nat ding, tuahsiat ding leh sih ding cihte theihnopna tawh kibawl pawite Zeisu i up khitteh bawlhuai lai maw, bawl huailo cih ngaihsut huai hi. I khut sunga om Laisiangtho thupina phawkhuai hi.\nKhuado hun in a sisate han ah kipai in, zu leh sa puak in, bak in zu tulh uhhi. Koreate in Chusok cihkhat nei a, a sisate han ah pai in thupha ngen uhhi. A sisate han ah paina in khiatna leh phattuamna pialo ahih manin Khuado hanga a sisate omna mun ah paina zong ngaihsut huai hi.\nTanglai in misite lei sungah kiphumlo in, lang leh tautung peuh ah koih uhhi. Tuni in dum sungah hankuang tawh hoihtak in kibawl hi. A sungah misi guh bek om a, kizopna om theilo in, dahna leh khitui luanna bek kingah a, phattuamna om nawnlo hi. Dai hawhna pen khitui luanna ding bek hi.\nDotna: Nidang a Khuado dan leh tuni a i zatdan kilamdanna bang?\nDawnna: Nidang in Dawi kihtakna tawh Khuado pawi kibawl in zu leh sa kine in, Dawi leh kaute kinotkhia in, misite nangawn an kibak banah aisanna tuamtuam leh gualnopna tuamtuam kibawl in, tulai khangthakte a dingin lamdang mahmah hi.\nAhi zongin tu hun teh Dawi bia tawmta ihih manin tapidaw kici Zeisu Khazih upna hang a hehpihna tawh Pasian mai ah dikkisakna ngahte in, a limlawm bek in bawl in, tapidawte pawipi khat kisuaksak a, khanglui lai danin kigamta nawnlo in, Pasian thu tawh kimuhkhopna in kizangta hi. Ahi zongin, Zomite sunga biakna tuamtuam neite in tapidawte zatdan in zanglo kha ding hi. Tua banah, tapidaw minpua napi zu leh sa tawh pawi a bawl zong omlai ding hi.\nDotna: Khuado bang cibang a kibawl hiam?\nDawnna: Khuado pawi zatdan kibanglo hi. Khuanote ah innkuan khat in amau neihsa vok leh bawngte go hi. Unau omkhopna in zong kizang hi. I lawmte tawh zong kinekhawm thei hi. Khuapite ah tu hun teh, beh tawh kizui, khua tawh kizui leh minam tawh kizui in eima hoihsak hunhun in kibawl hi.\nDotna: Khuado pawi bawlna hangin khialhna, supna leh siatna a om hiam?\nDawnna: Zu leh sa ne a kitawng kisia peuh i om leh tua pen supna leh khialhna lianpi hi. Khuado pawipi bawlna hangin siatna lua omlo hi. Ahi zongin Pasian hong deihsak pawipi ahih keileh tua pen Pasian muhna ah hoihlo ding hi. Tapidawte in i sepna khempeuh Pasian minthanna kilatna ding ahihna phawk tawntung ding hi. Pasian in hong sawl pawipi leh nasep ahih leh sep ding hoih a, hong sawl keileh seploh ding hoihzaw hi.\nDotna: Khuado teh zu dawn/nek ding a kilawm diam?\nDawnna: A piangthakte a dingin zu dawn ding kilawmlo hi.\nDotna: Khuado pawi zatna ah bang phattuamna om hiam?\nDawnna: Tanglai in zu leh sa nekna, dawi hawlkhiatna leh aisanna bangin kizang a, tuni in a piangthak tapidawte in biakna pawi khat suah in, Pasian minphatna in kizang in, u leh nau, beh leh phung, khua leh tui kimuhkhopna in zang hi. Ahi zongin, zu a dawnngiat zong omlai hi. Tua ahih manin Khuado pawi pen eima ngaihsutna tungah kinga hi. Khuado pen kituahkhopna dinga hun hoih khat hi.\nDotna: A piangthak Zomite in “Khuado” ci in pawipi kham den ding mah ahi diam?\nDawnna: Khuado pen eima khalam picinna tungah kinga a, i bawlloh hangin khialhna omlo hi. Khuado cih sangin kipawlna dangkhat minvawh ding hoihzaw hi. Khuado pen tuni in sialo napi a kipatna hoihlo hi.\nDotna: Khuado leh Christmas a kibang a zat ding hiam?\nDawnna: Laisiangtho sungah Christmas cihbang a omloh hangin mawhneite a honkhia dinga Zeisu hong suahna thupi mahmah ahih manin hih hun phawkna bawl ding kilawm hi. Ahi zongin, Khuado pen Dawi biakna sung pan hong piangkhia ahih manin Pasian a um taktakte in kidop huai hi.\nDotna: Rev. Thang Ngin in Khuado bang ci muh hiam?\nDawnna: Rev. Thang Ngin in Khuado deihlo hi. Ama khuapihte leh a khuavengte dongin Khuado zang ngeilo uhhi. Amah leh a mipihte in Khuado neilo hi. Amah in Khuado omzia thei ahih manin mite zuih dingin hanthawnlo hi.\nDotna: Hih ngeina, Khuado, kepcing huai maw, khawl huai?\nDawnna: Korea gam ah zong Chusok kici pawipi khat, Ancestor worship, nei a tua pen a sisa tanglai pi leh pute han ah pai a thupha dawhna hun hi. Pasian thu a hat mahmah gam khat ahih hangin tapidawte in khia zolo leh nusia zolo in, thupha ngen in kumsim in pai uhhi. Ahi zongin, Pasian thu a thei zawdeuhte in tu hunteh hih pawipi, a sisa pi leh pute tunga thupha ngetna, nial in, zang nawnlo in, midangte zong a zanglo dingin damdam in hilh uhhi. Korea ah gambup zumkhak hun a sau pen ahih manin mite lungdam thei mahmah uhhi.\nKhuado pen ci leh sa pawi hi in Pasian thu tawh kizopna omlo hi. Pasian in zuih leh sep dinga hong sawlte bek sep ding hi in, hong sawllohte phuahtawm ding hilo hi. Ci leh sa deihna nusia a Pasian deihna zuih ding hi.\nDotna: Dawi patkhiat lampi leh Kha lampi koi zuihhuai zaw?\nDawnna: Zeisu Khazih upna hanga hehpihna tawh dikkisakna ngahte in Satan ukna, Dawi vangliatna, thukham ukna leh mawhna sila pan suakta banah Dawi mangpa ta pan Pasian ta suak in, Pasian muhna ah mi thak, piansak thak, ahi hi (2Kor.5:17). Piangthakte pen Pasian mite, Khamite, Vantung mite, Misiangthote, Dikkisakna ngahte, Pasian neihsa luahte leh Pasian innkuanpihte hi.\nDawi mangpa ukna leitang tungah i om laisiah nisim in i teel ding om den hi. A piangthak khat in Dawi mangpa nung zuih ding leh Khasiangtho makaihna zuih ding, Ci leh sa deihna zuih ding leh Pasian deihna zuih ding, Satan patkhiat lampi zuih ding leh Zeisu hong lahsa lampi zuih ding, Mihingte patkhiat ngeina zuih ding leh Pasian in a kammal sunga hong lahsa lampite zuih ding, teel thei hi.\nDotna: Zomite ngeina khempeuh sia maw, hoihlo maw?\nDawnna: Ngeina khempeuh hoihlo hi kici theilo in a hoih zong om dinga, tuate sanga thupi zaw Pasian kammal tawh kituak a nuntakna hoih zaw bek hilo in hoih pen hi. Ngeina tampi neihna pen khantoh loh man hi in, ngeina pen tawm semsem leh hoih semsem ding banah nuam semsem ding hi.\nDotna: A piangthak tapidawte in Khuado pawi bawl ding a kilawm hiam?\nDawnna: Ngeina leh Pasian thu thupi a sakzawkna tungah kinga hi. Pasian kammal tungah i dinna leh dinlohna lahkhiatna hi a, tetti panna thupi khat hi. Nisim in Zeisu tawh kisun a nuntak ding hi. Ngeina thupisak luatna pen khantoh lohna lim hi. Beh kipawlna zong ngeina lian khat leh itna bulphuh ahih sap hangin sa lungsim neihna lak hi.\nUpna maan i cih in Pasian maan theihna, ei leh ei kitheihna leh i khalam dinmun kitheihna hi. Thumaan (Zeisu) hangin suahtakna kingah hi. Zeisu Khazih upna hangin mi thak kisuak hi. Zeisu hangin thukham vangliatna leh ngeina ukna nuai pan suahtakna kingah hi. Zeisu in hong suaktasak hi. Upna tawh mi thak i suah leh a luite hepkhiat ding hi.\nUpna hanga hehpihna tawh dikkisakna ngahte in vantung gammi hi in, leitung pen a khualzitna gam hi a, leitung vaite in uk nawnlo hi. Laisiangtho tawh ngeinate sittel a, Pasian deihna zuih ding leh Khasiangtho tawh kidim ding hi. Ngeina lamsang lo a Pasian leh a kammalte bek lapsang ding hi. Pasian minthanna dinga nuntak ding hi. Mang Cin Pau, PhD, D.Litt. (Ambassador Baptist Church, Yangon)\n1. Dr. H. Gin En Cin – KHUADO\n2. Thang Siam Lian – Zomite Ngeina leh Innpite Tangthu\nPrevious: Global Zomi Idol 2020 ~ Stephen Mang\nNext: GZA pan taangkona – Zomi Thanksgiving Day\nKa Thelnah (2) ~ Zam Thuam\nTukhawngteng ka ommuanaa, ka ngaihsut sut thu in ~ Pau Za Mung\nI khuapi zem ni ~ Rev. Thang Khawm Pau\nMyanmar, Myeik khuasung aom KBZ Bank ah thautawh damiah kitaih\nZomi sungah Medical Doctor masalam ahi Dr. Song Za Tual in Yangon ah hongnusia


url: =Guktakna leh hamsiatna :: ZOMI DAILY\nposted on 25 November 2018 at 3:44 pm Lomkholna: News, Siamsin, Zomi\nNikhat cycle a thak sitset tawh Kham (Zogam) pan in kawlzang ah hong tuaksuk khat om hi. A ziin tunna ah om in a sep ding pawlkhat sem hi. Zingsang a thawh ciangin a cycle na om nawnlo mawk hi. Ki guksak hiau dan hi. Tua tangvalno pa leh a nu pen sunlangval kap ngeungeu mawk uh hi.\nA kahkhawm un ‘hih ka cycle a gu te’n na gukei zawleh daupai zaw ding hi ven. A tukhang a ta khang dongah mi neihsa deihgawh in omsuak vet mai hen. Na sa lua ingh’ ci mawk uh hi. Tuabek hilo lainat mahmahna hangin hong gingkhia a zaknoplo kammal lomtangpi khat ki pia mawk hi.\nHih thu ka muhciangin Zomi te’n mi neihsa guksak kei ni. Mi namdang te’n a gu phial uh zongin en gu kei limlim ni. Cycle khat i gukna hangin sumbei lo in cycle secondhand khat ki ngah mah hi. A zuak kik te in sum tawmkhat ngahmah ding hi.\nAhizongin guktakna hangin a lubuk ah a tu hamsiatna (kammal kha) pen puakzawh ding hilo hi. Khangkhat a’ding bek hilo in a tu, a ta te dong ban lai hi. Tua kammal pen cycle 100 sangin zongh ki deihlo zaw ding hi.\nTua a hihmanin cycle (mi neihsa) guksak kei ni. A leite in sun nisa nuai ah khua ul nul in, mi khut nuai ah maizum zahpihna thuakkhawm in, sun le zan in nasem in tua thamantawh a lei ciauciau hikha thei hi.\nTuabangte a sukha te tungah banghangin daupaina leh mavanna om thei mahding hiam? Tuabangin a gamtatsia mite tungah a mimal in hamsiatna ngah hi. A innkuan in hamsiatna ngah hi. A minam sungah minsiatna tun hi.\nGuktakna hangin a ki ngah hamphatna leh hamsiatna mukhawm thei hilecin na gu ngeingei kei ding hi. Tua ahihmanin a hunlap in i kipuahphat ding deihsakna lianpi tawh hih lai hong ki gelh a hihi. Lungdam! Siamsin Library\nPrevious: I deihna leh upna i genciang ~ Pau Khat Suan\nNext: Nang le nang kimuang in ~ Job Cinpi


url: =Cina apua Ambulance khat kibung citciat in aliam ngawhlua bel omlo ~ ZD :: ZOMI DAILY\nposted on 16 March 2017 at 10:08 pm UTC+9:30 Lomkholna: Malaysia, News, Sawltak, World\nMalaysia gamsung North – South Expressway (NSE) lamzikpi tungah cina apua Ambulance khat zato zuanin atailaitak kibung citciat cih theStar pan kiza hi. Tuni Thursday (Mar 16) nitaklam 4:30pm hunpawl in atuahsia hi a, hih tuahsiatna hangin North – South Expressway tungah mawtaw awkcip in 3km sungbang mawtaw dimcip in damdam in kikhin nitnit cihi.\nHih Ambulance atuahsiatna pen cina khat pua in ahattai mahmah laitakin anunglam apei khat puakkham mawk ahih manin, Driver pa inzong lenkip theinawnlo, Control zolo ahih manin atuahsia cihi.\nAnunglam apeikhat akitapvat ciangin hoigawp in anunung ah lamzikpi alangleh alang adalna in akikoih Road Barrier taihphei in, tuakhit ciangin kilawn in aveilam apanglam tawh leilak kidensukna cihi.\nTapah OCPD Superintendent Somsak Din Keliaw ii genkhiatn ah hih cinapuakna Ambulance pen Sungai Buloh Hospital panin Penang zuanin ahattai mahmah laitak hi a, mawtaw sungah mi 4 atuangkhawm cihi. Tua mi 4 tepen Driver, Assistant Driver, Medical Officer leh cina khat ahihi.\nSungai Buloh Hospital panin Penang ah cina khat apuakding in apailaitak atuahsia ahih manin, atuahsiatna panin anaipen Ipoh khuasung aom Raja Permaisuri Bainun Hospital ah acina kipuakphot hi. Kamphatna tawh hih mawtaw tuahsiatna hangin aliamgawp cihbang omlo bilbel cihi.\nPLUS Malaysia Spokesperson khat ii genkhiatna ah kamphatna tawh mawtaw tuahsiatna panin adang mawtaw tezong nawkkha cih omlo bilbel cihi.\nPolice te leh Firemen tezong tuahsiatna phualah tungpah uh a, Traffic paiziading lamlak in buaimahmah uh cih kiza hi. ZD Sawltak #zomidaily\nPrevious: France gamsung High School khat ah thau kikapna piang, mi 2 liam cih kizaphot\nNext: Vondeih Kep Ding – 100 (Dimno’ Pa)\nThantlang a CNF te bawlding Chin National Dialogue vai mimal muhdan ~ Cin Lian Khai\nSuang manpha khuk tampi ~ Michael Pau\nZomi Ngeina Khuado Malaysia thuthang azom! #1


url: =Pa Nang Za Pum, Pumpum in ong nusia hi cih thu kiza, USA (Bass Guitarist - Gawsing - Munlai) - TUNGZANG NEWS\nPa Nang Za Pum, Pumpum in ong nusia hi cih thu kiza, USA (Bass Guitarist - Gawsing - Munlai)\nOklahoma gam sung leh US gam sunga om Zomi u le naute,\nTuni zinglamin Gawsing/Munlai khuami, Tulsa khua a teng- Pa Nang Za Pum @ Pum Pum (Naulak beh) in lamet lohpi-in a it mahmah a zi, Nu Man Khawm Niang leh a tate thum(Tanu 1, tapa 2) te nusia in Pa' kiang hong zuatsan cih kiza a, a nusiat a innkuanpih te teng tawh akibangin Zomi Innkuan Oklahoma in kidahpih hi.\nPumpum pen a u, Pa Langboih (Tulsa khua a teng masa pawl) hi a, a nu le pa te, Pa En Khan Nang te zong Tulsa a hong tun uh sawt nai lo hi. Amah pen guitar siam mahmah khat hi a, 2010 kum Khuado pawi sung bangin bass guitar tumin mipi a kuamah peuh lungtaisak mahmah hi.\nZing ciang (May ni 9) nitak nai 2:00 pan nai 7:00 sung a luanghawm Fitzgerald Funeral Home ah 1402 S Boulder Ave West,(Lam 91 leh Harvard kiu) Tulsa ah ki-en thei ding hi. Thai ciangin a luanghawm han ah kivui dinga nitak nai 2:00 in Fitzgerald Funeral Home ah hun bawlin Calvary Cemetary han ah kivui dingl hi cih, thu kiza hi.\nA nusiat a innkuante tawh a dahkhawm Zomi Innkuan Oklahoma te taangin,\nLailam leh Thukizakna lam panmunlen\nZomi Innkuan OK (2011-2012)


url: =Lungdambawl Thu laigil – 6 ~ Khaibawi :: ZOMI DAILY\nposted on 10 December 2014 at 10:06 am Lomkholna: Article, Biakna, Christmas, Khaibawi\nLungdambawl Thu laigil – 6\nZeisu Suahna Mun: Ka neulai la in lungdambawl ciangin la kisa zel, ka lungsim hong sukha mahmah khat, tu dongin lungdambawl kuan ciangin tua la mah in hong phawng zel hi. Tua la a sakkik in bang hiam cih leh, “Aw Bethlehem vang khua neu bel phalbi daidam si-al tangnuai,……….. gan annkuang ah gumpa hong suak zo hi.” Phalbi daidam si-al tangnuai acih bek zong sutleng laimai tampi phaphial dingin ka lamen hi. Bang hang hiam cih leh phalbi daisam si-al tangnuai ah I it lawm le gual, Lia. leh Tg. te tawh kikholh bek zong nuam mahmah hi. Zogam lo ngal tua dan a, phalbi daidam si-al tangnuai ah kikholh na ding mun le gam tamin ka um kei hi. US leh Australia bangah a piannang baihlo mahmah ding hi. Laphuak pen siam kasa a, kua hiam cih tuni dongin ka thei kei hi. Hih la atom mahmah hangin a deihna kicing mahmah kasa hi.\nBethlehem a khiatna in Annsal or ann omna Inn cihna ahi hi. Leihoih mahmah in Zogam khuate danin Mualtung khua hi-a, tuipipan in a sanna Pi 2460 in kiciamteh a, (2500 aci zong om hi). Sakol tutphah bangin a nawltuak sangto in a Khuasung pen niamsuk hi. Bethlehem Khua tawh aki zom tangthu tampi omsak uh hi. Jakob in a zi Rachel vui-in a zi phawkna dingin mual a bawlna mun in Bethlehem khua ahi hi(Pian 48:7;35:20). Ruth leh Boaz a kiten ciangin Ruth tenna Khua hong suak hi( Ruth 1:22;2:1). Bethlehem khua panin Ruth in Jordan gungal khat aom ama pianna Moab gam gal muh thei hi, kici hi. Kumpi David khan khiatna khua ahi hi(I Sam 16:1;17:12;20:6). Filistia te tawh kido in mual tungah aom lai tak in David in a lunggulh mahmah tui in Bethelem khua a tuikhuk tui ahi hi(II Sam 23:14-14). Solomon tapa Rehoboam in a muanhuai dingin Kulh tawh Bethlehem khua um hi( IIKing 11:6). Israel te tangthu sung leh mite ngaihsutna ah Bethlehem Khua pen David khua in ngaihsun niloh uh hi.\nAD 150 kim pawl in a nungtalai, Bethlehem khua gei a teng, Pawlpi makai lian masa pen pawl ahi, Justin Martyr a kici mipa in Zeisu suah na mun tawh kisai a genna ah Bethlehem khua a innte pen amun kham muansuang lak a kilam hi-a, a inn nuai san ah gankhumna ding suanghawm a nei inn tam mahmah hi. Zeisu suahna mun zong tua bang inn nuai suanghawm sung hiding hi, naci hi. Zeisu suahna mun hi, aki ci leihawm khat tudong in Bethlehem khua ah om a, tua mun tungah Rom Pawlpi biak-inn khat kilam hi. Tua kawhawm sung pen Zeisu suahna mun hi, ci-un ki ngaihsun tawn tung hi. Hadrian in Christian thu a suksiat nopna hangin tua mun ah Adonis a kici milim pasian biakna phut hi. Rom ukna mite Christian a suah hun AD 300 khit, Rom kumpi Constantine hong khan ciangin tua san ah biak-inn lianpi khat lam in tu dongin tua biak innpi omlai hi.\nH.V.Morton in Bethelehem khua a, Zeisu suahna mun a paina thu a genna ah, Zeisu suahna mun a kci I tun ciangin Kulh na om a, tua kawm a om kong khak niam mahmah ahih manin mipoi aneu mahmahte nangawn alut ciangun a kun loh uh ki phamawh hi. Tua kongah lut in I tum khit ciangin a langkhat a kulh ah biak inn khat kilam hi. Tua biak-inn biak natau nuai ah leihawm khat om a, tua sungah kumsuk leng pi 40 val sau in pi 10 val a zai mun khat na om a, tuasungteng mial khipkhep ahih main meivak 53 kivak hi. A sual tungah aksi khat om a tua aksi kimkot ah Latin pau in “Nungak Mary sung panin Zeisu Khirish hih lai mun ah suak hi,” ci-in ki gelh hi, naci hi. Zeisu suahna mun taktak pen tua a ciapteh na munte uh hitakpi maw, hitakpilo cih I thei kei hi. A hi zongin tua suanghawm sung lutna ding biak-inn kong vang aniam mahmah in ki bawl a, kunsa in lut loh a phatmawhna in a thupi mahmah khat ahi hi. Kunsa in lut keileng tuasung I tun theih loh mah bangin Zeisu kiang a zuan peuhmah ki niamkhat ding kilawm ahih na thu hong phawksak hi. A suahna mun leh hun ni le khate sangin Zeisu I sungah hong suak taktakta hiam? Hong tektang taktakta hiam?Zeisu sungah I om taktakta hiam, cihte thupizaw hi.\nBethelehem khua pen Zeisu suahma in mi tangpi lak-ah amin thangke khua hi peuhmahlo hi. Ahi zongin tua khua ah Zeisu asuah a kipan leitungbup ah ki zel in kumsim in zin a mausap kul peuhmahlo in lungdambawl kuan ciangin a tawm pen million 4 ta neiden uh kici hi. Sum lut zong tam mahmah ding cihna hipah hi. Zeisu a suah manin khua minthang leh khua hausa khat suakziau hi. Tukum lungdambawl ah Zeisu koilai mun ah na suahsak sawm hiam?\nPrevious: Tulaai Leitung Thuthang Tuamtuam Updates Dec 9, 2014\nNext: Thusuah & Thusuak (Linguistics)


url: =Tangthu khat hoih kasak mahmah om :: ZOMI DAILY\nposted on 12 June 2015 at 12:19 pm Lomkholna: Article, PhilipKhaipu, Politics\nNidanglai in ah, mikhat in zawng bebek khawi in tua zawngte nasep hilh hi ci. A mah pen singno suan tawh kivak a hih man in tua zawngte singno tuibuak sinsak in nisim in tua singno te tuibuak sak in makaih den hi.\nTua leh nikhat, vaikhat tawh khual a zin loh hong kiphamawh mawk ahih man in a zawngte khiang ah, “kei nithum sung khual zinding ka hih man in hih singnote tui nabuak den un nitak nitum ma sialsial in”, ci’n vaikhak hi. “zulh buak ziau loding a zungmong a kawt mateng buak hamtang ding”, cilai hi.\nZingsang ciangin a mah zong vanteng guangin pai khia pah vingveng hi. Nitak ciangin zawngnote zong tui buak ding in hong kithawi ngeingai uh aa, abuak den uh ahih hangin a zungdong kawtding cih pen theih gap lo uh hi. Meeting hong tu in a taltak pen pa’n “guai aw, tuibuak pen i buak den hi aa a hi zongin i pu in a zungdong kawtding a cih pen lah hong hilh geilo a hih teh bang ci theih ding i hi hiam?” ci’n dong hi. A gen nuam tam mahmah in a hi zong a thu uh kituak thei mahmah lo aa, zong thukim zolo uh hi.\nKua mah lamet loh tak in a nawl aa, thagol pian khat in hibangin gen hi, “Guai aw, a zung kimu theilo a hih teh tua singnote bot khia in azung a kawt leh buak nawnlo in a kawt keileh bauk lai leng kitel pen dingin um ing,” ci hi. Taltak pa hong dingin tua hoih sapen ing ei, adang te’n lah bot zopak loding na hih uh teh a mahmah in hong bot in ken a zung hong en ning,” ci hi. A dang khempeuh in zong khut beng pah ziahziah in thukim pah uh hi. Lawp thei mahmah in nasep hong kipan pah ziahziah uh aa, khat pan zong a buak masaksak bot in a kawt mateng suansuk zel bot zel in nop sa mahmah uh hi. Apu uh hong tun ding ni gaklah in kipak thei mahmah uhhi.\nNi nihni nitak ciangin a singno te hong vul ningniang ta hi. A mau zongtui khamlo hi’n teh ci’n tampipi buakbeh lai\nuhhi. Nithum nitak ciangin singnote keuta ahih man in buak zong kulnawnlo hi. Apu hong tun ciangin a dawn gam khat zong omlo in bumang uhhi. A thadah uh hiam, cileng lah hilo, a genbangin semlo hi cileng lah hilo hi. Genbang aa, a zungkawt mateng mah tuibuak, sep cihtak mah in sem napi un a singnote simawk hi. Bang kisam a hitam, a kisam khat omding hi.\nA sepdan uh maanlo/diklo a hihi. Na khat pepeuh in dan nei in sinding leh kan ding kisam hi. A danlopi in sem kha lehang, supna lianpi hongtun thei hi. Nasepna khempeuh ah lawhcinna in hong dawntuah nading in kantel photinla kiging/gel kholsa in na nasep te kipan in. (Be prepared)\nPrevious: Paunak leh a khiatna – 3\nNext: Pata te Politics kihilh dan aw ei\nSengam ah Hotel khat meikang, mi 10 si, aliam tampi om ~ ZD\nBritish nupi khatin atanu kum 9 aphakdong anawipia


url: =KL sanginn meikang: Sangnaupang te’n honghuh un ci’n kapziahziah :: ZOMI DAILY\nposted on 14 September 2017 at 8:23 pm UTC+9:30 Lomkholna: Malaysia, News, Sawltak, World\nMalaysia, Kuala Lumpur khuasung aom biakna sanginn “Religious School” meikatna ahangpen Electric mei khau panin Short Circuit hidinghi ci’n Police te’n genkhia uhhi. Kuala Lumpur, Jalan Datuk Keramat aom biakna sanginn khat ii atungdawl mei akanggawp hi a, akigawm in mi 24 si cih thunei te’n nitaklam in genkhiakik uhhi.\nDeputy Inspector-General of Police Tan Sri Noor Rashid Ibrahim inzong tulaitak aki muangmawhpen ahihleh Short Circuit hangin meikang akipan hiding cihi. Ahi zongin Forensics Team te’n hoihtak in kancian phapha laiding uhhi ci’n Press Conference ah genkhia hi.\nCity police chief Comm Datuk Amar Singh in agenna ah hih sanginn sungah sangnaupang akigawm in mi 36 leh sangsia Teacher 6 agiakkhawm, aomkhawm uh cihi.\nTualak ah sangnaupang 22 leh sangsia 2, akigawm in mi 24 tak sihkhatin asi himawk a, ki mulkim mahmah hi. Asi hizah banah aliamzong mi 5 om uh a, tuatezong Kuala Lumpur General Hospital ah kikem uh cihi.\nMeikatma azanni lianin sangnaupang Amiel Asyraf Abdul Rashid kici khatin anu apa te kiangah laikhakkhat pia a, tuasung ah anu apa te a itzia laikung tawh kigelh cihi. Tua sangnaupang pen kum 11 bek hipan a, tuni asi lakah kihel mawk hi.\nTuzingsang sanginn meikat azak ciangin anu in delhpah a, tua atapa ii laikhak zong puakawm in, Reporter te tungahzong lakkhia cihi.\nTua laikhak sungah nulepa te aw, kakhialhna aomleh hong maisak un. Nanih un hongngai mahmah hi’ng. Tuciangdong nongkep nongkhoina hangun lungdam mahmah ing.\nNong thuphabawl te uh bangci bangin hong thukik theiding kahiam cih theikeng. Kei septheih ahihleh hoihtak in laisim, lai hahkat in, kanu kapa te vangam angahnading hanciamning ci’n tua laidalno sungah ama khutngiat tawh gelhkhia hi.\nAveng sungah aom nupi khatin agenkhiatna ah hih sangnaupang tepen nisim in kamuhdet, kaki hopihdet uhhi. Ka tate tawhzong akimawlthei zelzel uh hi a, ciamnuih bawlin kaki kholhtheih mahmah te uhhi.\nVideo: Tahfiz fire: Residents heard cries for help\nTuzingsang 5am hunpawl in sanginn sungah honghuh un ci’n kapziahziah uh a, ka delhkhiat uhciang in meikuang pen kipanta hi. Apualam panin kongkhak kihongtheilo in, cihnadingdan omlo. Tuazawh Minute 20 khawng ciangin kuamah a awng omnawnlo in hong daicip uhhi ci’n genkhia hi.\nRelated: Malaysia, Sabah ah pasal khat hangin inn 60 val meikang ahih manin kiman\nSanginn ii kongkhak Windows tepen sikzawn kithuah ahih manin, kuamah pusuak theilo uh cihi. Meikat ciangin kongkhak sikzawn tungah kahtogawp uh himahleh taikhiatheilo in, tuamun ah meikang in asigawp uh cihi. Malaysia kumpi thunei tampi te’nzong lainatpih mahmah uh a, aphual ah ulian tampi in vapha uh cih kiza hi. Sawltak #zomidaily\nPrevious: Australia ah Zomi 2 bawlung siamin kiteel\nNext: Texas tuipinawl ah ganhing lamdang mahmahkhat kimu


url: =UN in gammi hihna neilo te abeisiang nading in kum 10 sung hanciamding - TUNGZANG NEWS\nLeitung gamtuamtuam ah mi 10 Million bangin gammi hihna Nationality neilo uh a, cimawh dongtuak genthei gambeel in om uhhi ci’n UN Refugee Agency in Tuesday ni in genkhia hi.\nTuabang in leitung ah gambeel mi 10 Million bang aomkhin kawmkal ah Minute 10 simin gambeel mihing khatta kibehlap cisawnsawn hi. Gambeel sungpan Minute 10 ciangin khatta suahbeh cihna ahihi.\nLeitung ah “Stateless Person” atam semsemna tawh kizui in UNHCR in “I Belong” cih Campaign khat nei uh a, leitung gamtuamtuam te in athukhun uh enpha in, gammi hihna aneilo te atawmsemsem nadingin hanciam uhhi.\nTulaitak adiakdiak in Palestinian mite Stateless tammahmah hi. Ahi zongin UNHCR te muhkhiatna ah leitung ah Stateless People atampenpenna gampen Kawlgam hi ci uhhi. Kawlgam sungah Rohingya Muslim te Myanmar Nationality kipialo ahih manin Stateless Person atampenpen ahihi ci’n UN Refugee Chief Antonio Guterres in genkhia hi.\nHih Rohingya mite pen Kawlgam kumpi in a ngaihsutna ah Bangladesh gampan in honglutphei ahih manin, Kawlgam ah Legal tak in omtheiloding ci in mu uhhi. Tuamah bangin Bangladesh gam kumpi te’nzong hih Rohingya mite pen Kawlgam panin amau gamsung ah Illegal Migrants te ahih manin gammi hihna ki piatheiloding ci in mu uhhi.\nTua ahih manin hih Rohingya mite pen UNHCR te muhna ah mi hehpihhuai mahmah hongsuak uh a, Priority pia in adonphatdiak mite hongsuakta uhhi.\nLeitung ah gammi hihna aneilo gambeel mi atawmsemsem nading in UN in kum 10 sung hanciam mahmahding uh cih kiza hi. ZD Sawltak